open-index/open-wikipedia-markdown huggingface dataset:
劉國能

**劉國能**，延安人。明朝流賊也，後降官軍。始與李自成、張獻忠輩同為盜，自號闖塌天。崇禎三年大亂陜西。已，渡河而東，寇山西，轉掠畿南、河北。六年冬，入河南，遂由內鄉、淅川犯湖廣鄖、襄，破數縣。明年正月入四川，陷夔州。折而東，入鄖陽境，為總督陳奇瑜所蹙。走漢南，同困車箱峽。已得出，復大亂陜西，再入河南，躪江北。官軍逼之，與整齊王屯商、雒山間。九年復偕闖王、蠍子塊等由鄖、襄趨興安、漢中，總督洪承疇奔命不暇。尋南走荊、襄，與總兵秦翼明數戰。其冬，與蠍子塊等十七營窺潼關，巡撫孫傳庭扼之，引而南。明年聞馬光玉等將犯蘄、黃，率眾會之，直趨江北。官軍數道邀擊，乃不敢東。還走黃陂，入木蘭山，轉寇河南，敗參將李春貴兵，將迫開封。詔諸將發兵援，乃南走黃、麻。

當是時，總理熊文燦新至，賊憚之。見其下招降令，頗有欲歸正者。國能先與張獻忠有隙，慮為所並，後又與左良玉戰敗，乃以十一年正月四日率先就撫於隨州，頓首文燦前曰：「愚民陷不義且十載，賴公湔洗更生。願悉眾入軍籍，身隸麾下盡死力。」文燦大喜，慰撫之，署為守備，令隸良玉軍。國能受約束，無異志。已而張獻忠、羅汝才亦降，皆據邑自固。獨國能從軍征剿，數有功。明年二月從左良玉勤王。有詔，還討賊，獎勵之。命兵部授官，錄其部下將士，曰：「獻忠能立功，視此。」遂授國能副總兵。四月，良玉會師南陽，擊李萬慶。國能分擊，賊潰奔，遂招萬慶降。其秋，獻忠、汝才並反。文燦遣國能率萬慶兵會討，遂並守鄖陽。既而李自成擾河南，復移守葉縣。

初，國能為盜時，與自成、汝才輩結為兄弟。及國能歸正，自成輩深恨之。十四年九月圍其城，四面力攻，國能不能支，城遂陷，被執。賊猶好謂之曰：「若，我故人也，何不降？」國能瞋目罵曰：「我初與若同為賊，今則王臣也，何故降賊！」遂殺之。事聞，贈左都督，特進榮祿大夫，建祠。
理一分殊

縮圖|八卦圖
**理一分殊**者，華哲之詞也，自唐時華嚴宗而出，程正叔命之。

所謂之理，形而上者也，天地之氣，雖聚散而成物，然其有理，氣聚而蘊於物中，世之有莫無無理者也。及至宋時，正叔離之而命，棄氣而舉理，以為至高之形上者，實在界之所以然也。夫理蘊於物中，此之為具理，而具理之上，而有萬理之理。雖萬物分別，各有其異，然萬理之理，悉為一也。

及至朱熹，其言氣理無分，然理之為物基，先於氣存，以為天理。而天理者，太極也，萬物分而具表之，物之生滅存焉，以為根據。其假佛學之說，理如月之天，惟一耳；散布於江湖萬川，隨處可見之，然不可謂之月分，太極亦如此。

然理一而物別，實氣之功也。雖萬物理同，然物生之時，氣之清濁各異，決物之具象，從而有別。至於允升，還氣本之說，以為萬物由氣所生；而理之見，由乎於氣，故理者，惟氣之理也。所謂理一，蓋萬物之本於氣，而氣理一，故萬物理一也。
## 據
泰勒斯

縮圖|泰勒斯像
**泰勒斯**者，泰西之哲宗也，創米利都學。其生之時，距今久矣，有說考其生於公元前六二四年於米利都城，卒於公元前五四六年，曾遊學於巴比倫、埃及。

凡生未有著述存，其說一二，惟得見於亞里士多德之所載。考載其詞有二：一曰：「輿地者，浮於水也」；”二曰：「水者，萬物之原也」。謂其哲宗，蓋其首辟「本原」之說，創垂自然哲學，古人以為首意。
恩培多克勒

縮圖|恩培多克勒像
**恩培多克勒**，生於公元前四九〇年於西西里島，卒於公元前四三〇年，誓證神於其內，躍火山而殉道，遂亡。其雖有著述，然據今久矣，多有佚散，今人考其卷，惟四百五十餘行遺至今。

其之創舉，蓋越前人轉生之說，立構造說，亦為多元論初祖。 其言火、土、氣、水，實萬物之根也。根者，有也，恆而持之，不生不滅，孤單而存，以為「一」也。四根定形而合，遂物生；四根散而物滅。凡塵世之物，永處迭運，時一而化眾，時眾而歸一。然迭運往復，真宰者何？其答曰：愛、鬥是也。愛者，四根聚之力；鬥者，四根離之力，愛鬥不輟，則宇宙驟乎生滅，亦未有止也。據上所述，其言宇宙太初，形珠體，混沌不分，聚離始而日月得生，擬生四根，萬物得生。

物之猶生，有謂「流射物」者，每其物觸及官知，則感覺生焉。「流射物」類眾，異類官知未嘗得感，惟物有當，方而入，遂感得。若目能視物，實物生可視之「流射物」，此等「流射物」惟可入目，故目得感。此之謂「同類相知」。
世界科學工學技術學會

**世界科學工學技術學會**  者，土耳其出版社也，註冊於阿塞拜疆。此社發論文，召學術會議，然聲名狼藉，乃作者付费即刊其文之故，被冠以「捕食出版社」 也。
七

**七**者，整數也。其前接者為六，後續者為八。可書**柒**。

## 數
七者，質數之第四也。其前接者為五，後續者為十一。
* 七者，第二孿生質數之一也，曰（五、七）。
* 七者，階乘質數之第四也。（三之階乘加一為七，記曰3!+1=7）

## 文化
* 星期者，以七日為一週。
* 西人以七為幸也。
* 寰宇共七大洲。
* 魏末晉初，有竹林七賢。
* 七月初七，以爲七夕。
* 戰國七雄，曰齊、楚、燕、韓、趙、魏、秦。
安倍晉三

縮圖|安倍晉三
**安倍晉三**，法名**紫雲院殿政譽清淨晋寿大居士**。本貫日本山口縣長門市。昭和二十九年九月二十一日，誕東京都新宿區。

晉三出身望族，乃長州藩大島義昌子爵之玄孫。外祖父岸信介、外叔公佐藤榮作，皆曾拜相，故世稱其家「一門三相」。父晉太郎，嘗為中曾根康弘內閣之外相。

及晉三執事，歷任眾議院議員、自由民主黨總裁，兩度拜相。任內於計政有所自創，以圖重振邦家；總結其學，曰「安倍經濟學」。又力主修憲，以復軍備，然此舉亦引中、韓二國之怨尤。

令和四年七月八日，奈良遇刺。刺客，山上徹也，曾屬自衛隊水師。旋以醫用直升機送橿原之醫院救治，終不治而卒，享壽六十有七。

分類:平成列傳
分類:東京都列傳
分類:日本內閣總理大臣
福島核廢水排放

福島，日本之東北縣也，鄰海。 二〇一一年，地震九級，東電公司之核電，海水灌漫，冷卻泵因廢，而廢料溢泄。 是時也，反應堆芯欲熔，乃注之海水，以釋其熱，是為核廢水。 斯水弗可輕置，遂為巨罐千餘以容之。 十年而水益多，罐益滿，不支用。
今其政府度之：後益治罐為容器，數十年當美金數百億，弗如傾之海便，遂欲注海。
分類:令和紀事
日本軍

縮圖|陸軍旗
縮圖|海軍旗
**日本軍**者，昔大日本帝國之王師也，明治初年創。有陸海兩軍，無空軍，戰機皆屬陸海。陸軍者，其將多出自長州藩；海軍者，其將多出自薩摩藩；故有「陸之長州，海之薩摩」之說。陸海對立，各自為政，積怨頗深，有陸軍造航母，海軍造戰車之奇譚。昭和十二年，陷中華民國都南京，屠之。昭和十六年，海軍突襲花旗之珍珠港，引日美之戰。昭和二十年，天皇裕仁宣《終戰詔書》，舉國降。自此，日本以新憲法昭示「終世不戰」，立自衛隊，日本軍乃解散。
分類:日本史
釘釘

**釘釘**，阿里一軟體也。西元二千一十四年創於中華人民共和國浙江省杭州市。為通力治事而制，可共撰幻燈片與文檔，如聚首也。西歷二零一九年八月二十七日，釘釘司政陳航宣諭，二億人用之，冊內企業名逾千萬。逢己亥大疫，聯合國教科文組織薦之，列“可相顧之工作平台”一行。。

## 引據

分類:中華人民共和國互聯網
劉武周

**劉武周**，隋末反軍也。河間景城人。父匡，徙家馬邑。匡嘗與妻趙氏夜坐庭中，忽見一物，狀如雄雞，流光燭地，飛入趙氏懷，振衣無所見，因而有娠，遂生武周。驍勇善射，交通豪俠。其兄山伯每誡之曰：「汝不擇交遊，終當滅吾族也。」數詈辱之。武周因去家入洛，為太僕楊義臣帳內，募征遼東，以軍功授建節校尉。還家，為鷹揚府校尉。太守王仁恭以其州里之雄，甚見親遇，每令率虞候屯於閣下。因與仁恭侍兒私通，恐事洩，又見天下已亂，陰懷異計，乃宣言於郡中曰：「今百姓飢餓，死人相枕於野，王府尹閉倉不恤，豈憂百姓之意乎！」以此激怒眾人，皆發憤怨。武周知眾心搖動，因稱疾不起，鄉閭豪傑多來候問，遂椎牛縱酒大言曰：「盜賊若此，壯士守志，並死溝壑。今倉內積粟皆爛，誰能與我取之？」諸豪傑皆許諾。與同郡張萬歲等十餘人候仁恭視事，武周上謁，萬歲自後而入，斬仁恭於郡廳，持其首出徇郡中，無敢動者。於是開廩以賑窮乏，馳檄境內，其屬城皆歸之，得兵萬餘人。

武周自稱太守，遣使附於突厥。隋雁門郡丞陳孝意、虎賁將王智辯合兵討之，圍其桑乾鎮。會突厥大至，與武周共擊智辯，隋師敗績。孝意奔還雁門，部人殺之，以城降於武周。於是襲破樓煩郡，進取汾陽宮，獲隋宮人以賂突厥，始畢可汗以馬報之，兵威益振。及攻陷定襄，復歸於馬邑。突厥立武周為定楊可汗，遺以狼頭纛。因僭稱皇帝，以妻沮氏為皇后，建元為天興。以衛士楊伏念為左僕射，妹婿同縣人苑君璋為內史令。先是，上谷人宋金剛有眾萬餘人，在易州界為群盜，定州賊帥魏刀兒與相表裡。後刀兒為竇建德所滅，金剛救之，戰敗，率餘眾四千人奔武周。武周聞金剛善用兵，得之甚喜，號為宋王，委以軍事，中分家產遺之。金剛亦深自結納，遂出其妻，請聘武周之妹。又說武周入圖晉陽，南向以爭天下。武周授金剛西南道大行台，令率兵二萬人侵并州，軍黃虵鎮。又引突厥之眾，兵鋒甚盛，襲破榆次縣，進陷介州。高祖遣太常少卿李仲文率眾討之，為賊所執，一軍全沒。仲文後得逃還。復遣右僕射裴寂拒之，戰又敗績。武周進逼，總管齊王元吉委城遁走，武周遂據太原。遣金剛進攻晉州，六日，城陷，右驍衛大將軍劉弘基沒於賊。進取澮州，屬縣悉下。

夏縣人呂崇茂殺縣令，自號魏王，以應賊。河東賊帥王行本又密與金剛連和，關中大駭。高祖命太宗益兵進討，屯於柏壁，相持者久之。又命永安王孝基、陝州總管於筠、工部尚書獨孤懷恩、內史侍郎唐儉進取夏縣，不能克，軍於城南。崇茂與賊將尉遲敬德襲破孝基營，諸軍並陷，四將俱沒。敬德還澮州，太宗邀擊於美良川，大破之。敬德與賊將尋相又援王行本於蒲州，太宗復破之於蒲州。高祖親幸蒲津關，太宗自柏壁輕騎謁高祖於行在所。宋金剛遂圍絳州。及太宗還，金剛懼而引退。武周復攻李仲文於浩州，頻戰皆敗，又饋運不屬，賊眾大餒，於是金剛遂遁。太宗復追及金剛於雀鼠谷，一日八戰，皆破之，俘斬數萬人，獲輜重千餘兩。金剛走入介州，王師逼之。金剛尚有眾二萬，出其西門，背城而陣，太宗與諸將力戰破之，金剛輕騎遁走。其驍將尉遲敬德、尋相、張萬歲收其精兵，舉介州及永安來降。武周大懼，率五百騎棄并州北走，自乾燭谷亡奔突厥。金剛復收其亡散以拒官軍，人莫之從，與百餘騎復奔突厥。太宗進平并州，悉復故地。未幾，金剛背突厥而亡，將還上谷，為追騎所獲，腰斬之。武周又欲謀歸馬邑，事洩，為突厥所殺。
分類:隋列傳
福柯

縮圖|福柯像
**福柯**，名**米歇爾**，法蘭西維埃納省人也。一九二六年生。醫士世家，然拒承父業，著書論通幾，其說受黑格爾、馬克思、尼采之啟。入巴黎高等師範學院，師從阿爾都塞，習心理哲學。嘗入法國共產黨，三年後退之。著書有《瘋與雅》《臨床醫學之誕》《詞與物》《知識考古學》《訓與罰》《性史》。一九八四年因艾滋病卒。
分類:法國列傳
維也納大學

**維也納大學**（Alma Mater Rudolphina Vindobonensis）者，在維也納，奧地利大學也，立於西元一三六五年，以授法、神、醫、文之道為業。神聖羅馬帝國親王魯道夫四世所建。德語大學中，開學最古，頗負盛名。校內泰西建築，古樸典雅。學風興盛，名仕輩出。瀛海東西，遍其桃李，今有生徒凡九萬余。普魯士算學巨擘繆勒、哥德爾亦嘗就學于此。
## 圖鑑

File:Wien - Universität (2).JPG|thumb|250px|
File:Festsaal - University of Vienna.JPG|
File:Uni Wien Feststiege, Vienna 2.jpg|170px|thumb|
File:Universität_Wien_-_Vestibül_großer_Festsaal_Stiegenhaus-2181.jpg|thumb|
File:Universität Wien - Vestibül großer Festsaal ceiling view inside the dome-2201.jpg|thumb|
File:Uni Wien Hallway, Vienna.jpg|
File:Uni Wien Ferstel Denkmal, Vienna.jpg|
File:Erwin Schrodinger at U Vienna.JPG|
File:Ludwig Boltzmann at U Vienna.JPG|
File:Rudolf Scherer.jpg|
File:University of Vienna - Botanical Garden.jpg|
File:Universität_Wien,_Großer_Lesesaal_-_Ausstellung_Wikiversity_2015-8795.jpg|thumb|
File:Die Universitätssternwarte Wien aus der Vogelperspektive.jpg|
File:Fakultät für Physik Universität Wien 1.JPG|
File:Juridicum Sept2007.jpg|mini|
File:Universitätsstraße 04.JPG|

分類:奧地利史
查理大學

**查理大學**（Universitas Carolina）者，在布拉格，波西米亞大學也，立於西元一三四八年，以授法、神、醫、文之道為業。神聖羅馬帝國皇帝查理四世所建。帝國大學中，開學最古者。學統淵深，甲於中歐。學風自由，聲名遠揚。瀛海東西，遍其桃李，今有生徒凡五萬餘。
## 圖鑑

File:Karolinum 1711.JPG|
File:Praha Karolinum ext 2.jpg|
File:Karolinum aula maxima 1.jpg|
File:FF UK čelo 4.jpg|
File:Praha Právnická fakulta z Letné.jpg|
File:PF Interier.JPG|
File:Faculty of Mathematics and Physics, Charles University, Prague.jpg|
File:Jinonice UK FHS DSCN1365.JPG|
File:Vinohrady, Ruská 87, 3. lékařská fakulta (01).jpg|

分類:捷克史
中歐大學

**中歐大學**（Central European University）者，在維也納、布達佩斯，美利堅大學也，立於西元一九九一年，以授治世、經濟之道為業。猶太財主索羅斯所建。今有生徒凡千餘。初建於匈京，時值東歐起義。學風自由，師生常針砭時弊，後為匈牙利宰相奧班不容，西元二零一九年西遷維也納矣。

分類:大專院校
改革開放

**改革開放**者，西元一九七九年始，鄧氏變法也。殖產興業，保障私權，曰改革。招賈引資，通商寬農，曰開放。二者合一，偃武修文，達政通人和之盛世。並創鄧小平理論、中國特色社會主義，謂之華夏馬學哉。

分類:中華人民共和國制度
張光玉

**張光玉**，越南廣平人也，因賣咸宜帝於法賊，越人詈之為越奸。

## 早年
其父嘗仕嗣德帝，以罪革職，遂嘯聚賊黨，肆毒橫山，光玉少時以勇猛稱，擅用火槍、弓箭，芒族多附之，嗜酒，好鴉片。

1885年7月，法賊迫逐咸宜帝出京，尊室說護帝至廣治新所城，詔各地勤王。張光玉遂携衆輸誠。尊室說命之衛帝。以其父素望，芒族人甚信光玉，樂輸餉官軍。久之，光玉為帝之腹心，帝避法賊，曾駐駕其宅。

1885年，法賊陷廣平，斷中圻義軍與北圻義軍；分路侵乂安，欲鉗中圻義軍也，1885年底，帝駕幸河靜，尊室說、陳春撰率卒數百名、象三、馬五護帝先行。光玉率二百余芒族軍殿後，伏兵破法賊，以毒矢斃賊將。1886年1月17日，法賊再攻義軍，激戰自哺至昏，斃數賊將，法賊敗還乂安，複發兩旅圍攻義軍，光玉麾軍以竹林為掩護反擊，重創法賊。以賊勢甚眾，光玉率眾主動撤出。

儘管連續三敗，法賊續追三週，與義軍交火數次。1886年年初，戰況不利我師，尊室說同陳春撰宋維新等出奔大清，以求外援也。尊室談、尊室詥、黎直、阮范遵、潘廷逢護帝守宣化縣山區，襲擾廣平、河靜等地之法賊。賊挾偽立之傀儡膺豉至廣平，欲誘帝等出降，又遣黃繼炎勸降，餌以高官厚祿，皆不逞。

## 造逆
1887年，阮范遵薨於陣，法賊審其部曲，知張光玉為一貪財之煙鬼。於是陣也，法賊斥候察張光玉之蹤跡，圍村攻之，張光玉率部携民而走。獨有一老婦不能行，法賊以老婦致書張光玉，餌以高官厚祿和毒品。數日，張光玉遣手下至賊營，賊遺數盎司鴉片於張光玉，張光玉遂為法賊走狗矣。

1888年，法賊益眾於廣平，9月，仍未獲帝，欲去，張光玉忽遣人至，以帝之行在及義軍虛實告賊。賊隨再致書於張光玉。9月26日午夜，賊張光玉和阮定情等從賊二十餘引法賊圍行在。法賊入蹕所，殺尊室詥。咸宜帝持青龍劍，斥張光玉曰：「汝其殺予，何賣予西賊！」張光玉之黨奪青龍劍。法賊奉車駕至順化，復流帝於阿爾及利亞。尊室談知車駕陷賊，亦殉死河靜。法賊予張光玉官爵，從賊獎軍銜至銀幣數枚有差。

## 誅滅
張光玉入衙署，同僚皆恥與之同列，張光玉亦愧，隱居於家鄉。兩圻經略大使潘廷逢遣副將高勝討賊。1893年12月24日晚，張光玉方吸鴉片，突聞呐喊於窗外，義軍破門而入。張光玉持槍欲走，彈射其肩。張光玉仆地，義軍獲其首，誅滅其親兵，燒賊田宅，懸張光玉之首於車駕陷賊之屋，張光玉之身曝數日，其族方敢收其屍。

## 出典

分類:越南列傳
南京玄奘寺供奉日本戰犯之事

初，日本侵華，屠南京城，生靈塗炭。

有信女名吳啊萍者，自聞其事，惶惶然不能寐。因欲供奉戰犯，以解冤釋結，自脫苦海。

西曆二〇一七年，啊萍至南京玄奘寺，請立六人之牌位。六人者，曰松井石根，曰谷壽夫，曰野田毅，曰田中軍吉，曰向井敏明，曰華群。松井以下四人，日本戰犯也，與南京屠城之事。向井敏明，亦戰犯也。華群者，美利堅之民，屠城時救華民于水火，尋癲狂而自盡。

寺廟許之。歷四載有餘，有士攝之影，尋布於網，民怒。有司嚴查之。

分類:中華人民共和國紀事
南京大學

**南京大學**者，略稱南大，華夏之大學也，在寧。肇於大清光緒二十八年三江師範學堂。民國十七年，改制國立中央大學，盛極一時，至日寇侵華，國都淪陷。西元一九五零年，更名曰南京大學。學風格致，廣博易良。學統淵深，倡行人文思想之會通。校訓曰誠樸雄偉，勵學敦行。今有生徒凡三萬，甲於神州。
五

**五**者，整數也。其前接者為四，後續者為六。可書**伍**。

## 數
* 五者，質數之第三也。其前接者為三，後續者為七。
** 五者，首孿生質數之第二數也，亦第二孿生質數之首數。
** 五者，費馬質數之第二也。
** 五者，階乘質數之第三也。（三之階乘減一為五，記曰3!-1=5）其前接者為三，後續者為七。
** 五者，威爾遜質數之首也。
** 五者，安全質數之首也。
** 五者，畢達哥拉斯質數之首也。
** 五者，陳質數之第三也。
** 五者，普羅斯質數之第二也。
** 五者，瓦格斯塔夫質數之第二也。
** 五者，愛森斯坦質數之第二也。
** 五者，索菲熱爾曼質數之第三也。
** 五者，十進制中獨以五為個位之質數也。
** 五者，十進制中可右截短質數也，亦可左截短質數。
** 五者，十進制中可交換質數也。
** 五者，第二非高斯質數之自然質數也。其前接者為二，後續者為十三。可參詳整數數列線上大全之數列A002313。其第一象限之高斯質數可整數分解為负虛數單位乘一加二乘虛數單位之积乘二加虛數單位之积。（-i*(1+2i)*(2+i)）
* 凡個位為五之數皆為五之倍數。
* 五者，虧數之第五也。其真因數和為一，虧度為四。其前接者為四，後續者為七。
* 五者，不尋常數之第三也。其前接者為三，後續者為六。
* 五者，第四無平方數因數之數也。其前接者為三，後續者為六。
* 五者，佩爾數之第三也。其前接者為二，後續者為十二。
* 五者，斐波那契數之第五也。其前接者為三，後續者為八。
* 五者，十進制中自我數之第三也。其前接者為三，後續者為七。
* 五者，十進制中哈沙德數之第五也。其前接者為四，後續者為六。
* 五者，十進制中等數位數之第四也。其前接者為三，後續者為七。
* 五者，不可及數之第二也。其前接者為二，後續者為五十二。
* 正五邊形者，可作圖多邊形之第三也。其前接者為四，後續者為六。
* 五者，巴都萬數列之第八也。
* 五者，連整數二與三之和也（2+3=5），亦首質數與第二質數之和。
* 五者，首魯斯·阿倫數對之首數也。
* 五見於兩畢氏三元數組中：三之二乘方加四之二乘方為五之二乘方與五之二乘方加十二之二乘方為十三之二乘方。（3^2+4^2=5^2與5^2+12^2=13^2）
* 五者，卡塔蘭數之第四也。
* 以數乘十，以二除之，可速得斯數乘五之積。除法反之。

## 據

5
湖南大學

**湖南大學**者，略稱湖大，華夏之大學也，在長沙。北宋開寶九年初建嶽麓書院，大清光緒二十三年復建新式大學。麓山巍巍，湘水泱泱。志承朱、張之緒，取歐、美之長兮，立瀟湘洙泗，展寰宇視界兮。學蓋諸域，文、史、哲、經、管、法、理、工、農、醫、教、藝皆有，乃稱綜合大學。訓曰實事求是，敢為人先。

分類:長沙市教育
山東大學

**山東大學**，華夏之黌宮也。其地東臨黃海、渤海，南望泰山，黌宇分設於齊魯三埠：曰泉城，曰膠澳，曰威海。溯其經始，蓋清雍正十一年所立之**濼源書院**也。迨西元一九二六年，改制為**省立山東大學**。文革俶擾之際，造次之徒更其名曰「魯迅大學」。其校訓曰：「學無止境，氣有浩然。」
上海交通大學

**上海交通大學**者，略稱上交，華夏之大學也，在滬。天地交而萬物通，曰交通。光緒二十二年肇創南洋公學，屢次分合、遷離，成交通大學系統，蔚為神州大觀也。然宗交大滬校為正統，聲譽最隆者。訓曰飲水思源，愛國榮校。蔡鍔、錢學森、江澤民等皆嘗就學於此。

分類:上海市大學
壬寅佩洛西訪臺

縮圖
壬寅八月二日，美國眾議院長佩洛西氏夜訪臺灣。

七月，有言議長或將訪臺者。中華人民共和國領袖習近平總書記遂與美利堅總統拜登氏言，當止之。謂佩氏乃其同黨，止之固可。然拜氏以爲美國之制，執政無涉乎立法。議長，立法者也。倘總統欲止之，亦不可得也。

八月四日，中華人民共和國遣軍演武于臺灣海域。

## 據

分類:民國臺灣紀事
四川大學

**四川大學**者，略稱**川大**，華夏之大學也，在蓉。大清光緒二十二年肇創，是為**四川中西學堂**，倡習西文西藝，分課華文、西文、算學。是承文翁之教，聚群賢英才，揚中華學統，汲西洋技長。朱德、楊尚昆、郭沫若、巴金等皆嘗就學於此。訓曰海納百川，有容乃大。
蘭州大學

**蘭州大學**者，略稱**蘭大**，華夏之大學也，在金城。大清宣統元年，肇創**甘肅法政學堂**，西北大學堂中，建校最古者。校長江隆基，貢獻卓著。訓曰自強不息，獨樹一幟。
吉林大學

**吉林大學**者，略稱**吉大**，華夏之大學也，在春城。西元一九四六年，中共中央東北局肇創**東北行政學院**，是為其源也，亦開中共辦大學堂之先河。今，東北之名學也。莘莘學子凡七萬餘，冠絕神州。訓曰求實創新，勵志圖強。
北京外國語大學

**北京外國語大學**者，略稱**北外**，華夏之大學也，在京。初為中共俄文學校，在陝北。至西元一九五四年，英、法、德、西文科既建，國務院欽定**北京外國語學院**。訓曰兼容並蓄，博學篤行。有共和國外使搖籃之美譽。

分類:北京市大學
同濟大學

**同濟大學**者，略稱**同濟**，華夏之大學也，在滬。光緒三十三年，德人寶龍氏（Erich Paulun）肇創**德文醫學堂**。德文Deutsch，滬語曰**同濟**。訓曰同舟共濟。學生多習德語。德意志宰相、統領訪華，皆到訪此校，是為中德邦誼之徵。

分類:上海市大學
廈門大學

**廈門大學**者，略稱**廈大**，華夏之大學也，在閩廈。中華民國十年，僑胞陳嘉庚肇創，開僑辦大學之先河。設文、理、商、教四科，初具規模。西元一九三七年，國民政府欽定**國立廈門大學**。訓曰自強不息，止於至善。今，東南之名學也。

分類:中華人民共和國大學
中山大學

**中山大學**者，華夏之大學也，在粵，布穗、珠、鵬三地。中華民國十三年，孫文肇創，是為**國立廣東大學**。訓詞曰：學海汪洋，毓仁作聖，大學畢業，此其發軔。植基既固，建業立名，登峰造極，有志竟成。為社會福，為邦家光，勗哉諸君，努力自強。不年孫逝，復名**國立中山大學**。今，湖廣之名學也。

## 參
國立中山大學

分類:中華人民共和國大學
薄一波

縮圖
**薄一波**原名薄書存，山西省定襄縣蔣村人也，鄧小平居大位，為中共八大元老之一，官居國務院副總理、財政部部長等職。

少時嘗負笈於山西省立國民師範學校，後入中國共產黨。抗日戰爭期間，與建犧牲救國同盟會、山西青年抗敵決死隊，任太岳軍區政委。第二次國共內戰期間，籌建華北野戰軍，任中共中央華北局、平津衛戍區政委。澤東得國，一波出任首任中央人民政府財政部部長、國家經濟委員會主任、國務院副總理。文化大革命時期，罷官，為紅衛兵所辱。小平反正，復出任國務院副總理，後任中共中央顧問委員會副主任。二零零七年一月十五日，卒於北京，享耆壽九十有八。

次子庶人熙來，民國四十八年生，四兇見擒，湯沐加榮，累官至重慶市長，稟性驕縱，立志矜奢，傾國府之資財為第宇之雕飾。與其妻谷開來等謀危宗社，潛結回邪，交構兇徒，排擠端善，密行鴆毒。又欲擁羽林萬騎，率左右屯營，內宅之中，潛貯兵甲，期以十八大前，先危先君聖躬，後及今上御體。今上密聞其謀，先難奮發。挺身鞠旅，眾應如歸，七廟安寧，群兇殲滅。今上仁慈，爰命於宗人府永久圈禁。

分類:中華人民共和國世家
北京師範大學

**北京師範大學**者，略稱**北師大**，華夏之大學也，在京。大清光緒二十八年肇創，是為**[[京師大學堂]]師範館**，開中國師範大學之先河。訓曰學為人師，行為世範。莫言、劉曉波等皆嘗就學於此。

分類:北京市大學
衛報

縮圖|讀者閱此報於地鐵內
《**衛報**》者，英倫邸抄也，譯自英文*The Guardian*。記者泰勒氏於一八二一年創之，名曰《**曼徹斯特衛報**》，設總部於曼徹斯特。一九五九年更為現名。一九六四年遷總部至倫敦。坊間視《衛報》為左派。與《泰晤士報》《每日電訊》並列英倫三大報。

分類:英格蘭史
國家社會主義學會

**國家社會主義學會**者，臺灣結社也，屬新棒喝宗，肇建於民國八十六年。

民國九十一年，始刊其喉舌《國家社會主義雙周刊》。

民國九十六年，以色列駐臺使臣甘若飛抗言非之。

分類:中華民國書
桑卡拉

**桑卡拉**，名托馬斯，一九四九年生，布基納法索首任總統也。桑卡拉奉馬列主義，崇古巴革命，民以「非洲之格瓦拉」喚之。

分類:非洲史
後主

**後主**始出《三國志》，著者陳壽以「先主」稱劉備，以「後主」稱劉禪。世人以此稱被俘之亡國君。後主無廟諡。

分類:中華史
萬安橋

閩東北多湍流，鄉民善造廊橋，集大成者，首推**萬安橋**，蓋其工藝精巧，巧奪天工，橋長三十丈，橋屋三十八間，柱一百五十六根，五墩六孔，舟形墩，不等跨，木拱廊屋，飛簷走梭，古樸端莊，氣勢雄偉。橋在寧德屏南縣長橋村，始建北宋元祐五年，近千載來，屢毀屢建，列國保文物，西曆二〇二二年夏，失火焚沒。惜乎痛哉！

分類:福建省
漢匈戰爭

**漢匈戰爭**，元光二年起，永元元年竇憲大破北匈奴燕然勒石止，歷百三十年。

分類:漢紀事
南匈奴

**南匈奴**，匈奴分支也。南匈奴醯落尸逐鞮單于比者，呼韓邪單于之孫。自呼韓邪後諸子以次立，至比季父單于輿時，以比為右薁鞬日逐王，部領南邊及烏桓。漢光武帝建武二十四年冬，比自立為呼韓邪單于，居河套，附漢人。匈奴始分為南北單于。至漢末，降曹操，操分南匈奴為五部。晉惠帝時，南匈奴五部大都督劉淵立漢。

分類:匈奴書
東南大學

**東南大學**者，華夏之大學也，在寧。大清光緒二十八年，兩江總督劉坤一上折，籌辦**三江師範學堂**。倡男女同校，開九州先河。西元一九二八年，改立**國立中央大學**，民國學府之首善也。訓曰，止於至善。

分類:中華人民共和國大學
蘇州大學

**蘇州大學**者，略稱**蘇大**，華夏之大學也，在吳。大清同治十年，美利堅監理會傳教士肇創，是為**存養書院**。光緒二十六年，易名**東吳大學堂**。西元一九四九年後遷臺者，是為私立**[[東吳大學]]**，在臺北。訓曰養天地正氣，法古今完人（Unto a Full-grown Man）。

分類:中華人民共和國大學
上海大學

**上海大學**者，略稱**上大**，華夏之大學也，在滬。民國十一年肇創，名國民黨黨學，實黨內共產派系所持，赤色大本營也。反共派起四一二事變，大學廢止。西元一九八三年，復校。訓曰先天下之憂而憂，後天下之樂而樂。

分類:上海市大學
華中師範大學

**華中師範大學**者，略稱**華中師大**，華夏之大學也，在漢。光緒二十九年，美利堅聖公會傳教士文惠廉肇創之**文華書院**，增大學部，是為其源。西元一九二四年，合併**私立華中大學**，基督教會大學堂也。西元一九八五年，定名**華中師範大學**，鄧小平題詞。訓曰求實創新，立德樹人。

分類:中華人民共和國大學
暨南大學

**暨南大學**者，略稱**暨大**，華夏之大學也，在穗。大清光緒三十二年，肇創**暨南學堂**，在江寧。屢遷閩、滬，西元一九五八年，定於粵府。遷台者，曰**國立暨南國立大學**。以育僑民為任。訓曰忠信篤敬。

分類:中華人民共和國大學
東北大學

**東北大學**，在奉天。民國十二年，東三省巡閱使張作霖欲圖關外自強，乃肇建斯黌。今為東北望校，尤以工學見長。其訓云：「自強不息，知行合一。」

分類:中華人民共和國大學
夏襄宗

**夏襄宗敬穆皇帝**諱**安全**，**李**氏，夏崇宗之孫，越王仁友之子。初封鎮夷郡王。應天元年正月二十日，鎮夷郡王安全謀亂，廢桓宗，自立為帝，即襄宗，改元應天。皇建二年八月五日，襄宗崩，年四十二。在位六年，改元應天四年，皇建二年崩。諡**敬穆皇帝**，廟號**襄宗**，陵號康陵。有子承禎。齊國忠武王彥宗之子大都督府主遵頊立。
## 引據
《宋史·卷四百八十六·列傳第二百四十五·外國二·夏國下》

分類:西夏本紀
夏末帝

**夏末帝**諱**睍**，**李**氏，夏神宗之孫，清平郡王之子。

初封南平王。乾定四年七月，伯父獻宗崩，睍立，改元寶義。中興府瘟疫肆虐，二年六月蒙古兵臨城下。七月十五日，中興府为蒙古所取，末帝出降，遇害，國亡。
## 引據
《宋史·卷四百八十六·列傳第二百四十五·外國二·夏國下》

分類:西夏本紀
鄭州大學

**鄭州大學**者，簡稱**鄭大**，華夏之大學也，在商都。西元一九五六年，山東大學、北京大學、吉林大學、東北大學援建。西元兩千年，合併鄭州工業大學、河南醫科大學，躍為豫地首善之學府。訓曰求是、擔當。

分類:中華人民共和國大學
夏獻宗

**夏獻宗**諱**德旺**，**李**氏，夏神宗之子。光定十三年，神宗自號上皇，傳位於德旺。改元乾定。乾定四年春，神宗崩，年六十四。七月，獻宗崩，年四十六。廟號獻宗。侄南平王睍立。

## 引據
《宋史·卷四百八十六·列傳第二百四十五·外國二·夏國下》

分類:西夏本紀
南京師範大學

**南京師範大學**者，略稱**南京師大**，華夏之大學也，在寧。光緒壬寅，兩江總督張之洞肇創**三江師範學堂**。一度併入國立中央大學、南京大學。西元一九八四年，定名南京師範大學。訓曰正德厚生、篤學敏行。校區有二，曰隨園、曰仙林。

分類:中華人民共和國大學
東北師範大學

**東北師範大學**者，略稱**東北師大**，華夏之大學也，在長春。西元一九四六年，中共肇創東北大學，是為其源。西元一九五零年，易名東北師範大學。今東北之名學，尤善萬國史、馬學、計學。訓曰勤奮創新、為人師表。

分類:中華人民共和國大學
夏神宗

**夏神宗英文皇帝**諱**遵頊**，**李**氏，齊國忠武王彥宗之子。登進士第，為大都督府。皇建二年七月三日立，时年四十九，改元光定。金主冊為夏國王。神宗嘗遣使詣宋西邊。與共圖金人，不報。金人議徙都長安。神宗又議與宋夾攻秦鞏，無功。光定十三年，神宗自號上皇，傳位於子德旺。乾定四年春，神宗崩，年六十四。谥曰英文皇帝，庙号神宗。
## 引據
《宋史·卷四百八十六·列傳第二百四十五·外國二·夏國下》

分類:西夏本紀
寧波大學

**寧波大學**者，華夏之大學也，在甬。西元一九八六年，時值改革開放，包玉剛捐資肇創，鄧小平題名。包氏，甬人，香港船賈也。訓曰實事求是，經世致用。

分類:浙江省大學
深圳大學

**深圳大學**，世稱**深大**，設於鵬城，乃華夏之黌府。西元一九八三年，會革故鼎新之際，百業初啟，乃賴北京大學、清華大學、中國人民大學三校襄贊肇建。其門額為江澤民所題。今辟黌舍有二：一曰粵海，二曰麗湖。其教誨學子，乃立箴言，以「自立、自律、自強」為訓。

分類:中華人民共和國大學
維也納外交學院

**維也納外交學院**者，奧地利之大學也，在維也納。西元一七五四年，女皇瑪麗亞·特蕾西婭肇創，曰**帝皇東語學堂**。以栽培外務官為業，聯合國秘書長庫爾特·瓦爾德海姆亦嘗就學於此。
## 圖冊

File:DiplomatischeAkademieWien Siegel.svg|
File:Logo Diplomatische Akademie Wien.png|
File:US-Botschaft Wien.JPG|
File:Favoritenstraße 20.JPG|
File:Theresianum 21803 Mittelteil in A-1040 Wien.jpg|
File:Neue Favorita Vienna Sept. 2006 004.jpg|
File:Wappen Diplomatische Akademie Wien.jpg|
File:Garten Diplomatische Akademie Wien.jpg|
File:Theresianum - Postkarte.png|


分類:大專院校
雲南大學

**雲南大學**，略稱**雲大**，在春城，華夏之大學也。肇乎民國十一年，滇督唐繼堯倡建，初名**私立東陸大學**。歷歲彌久，今蔚為西南名黌，尤以專精殊俗、生境之學稱善。其訓辭曰：「自尊、致知、正義、力行。」

分類:中華人民共和國大學
愛丁堡大學

**愛丁堡大學**，在蘇格蘭首邑愛丁堡，大不列顛之學庠也。肇建於西元一五八三年。乃泰西啟蒙之策源，世有「北地雅典」之美譽。

黌門弘敞，碩彥輩出。若達爾文、麥克斯韋、休謨、貝葉斯、偕叡理，暨花旗開國之勳賴什、威遜、韋龐，及中土名宿辜鴻銘等，皆嘗負笈於此，鑢淬學問。

分類:大專院校
壬寅韓國首爾水災

西曆二〇二二年立秋後一日，韓國首爾忽降暴雨，瓢潑如注，排澇不暢，致大洪灾，奔湧街巷，東沖西決，倒灌車站，傷民毀屋，淹溺斃命者眾，有十四人。
夏惠宗

**夏惠宗康靖皇帝**諱**秉常**，**李**氏，毅宗之長子也。母曰恭肅章憲皇后梁氏。拱化五年冬即位，時年七歲，梁太后攝政。趙宋自熙寧用兵以來，凡得葭蘆、吳保、義合、米脂、浮圖、塞門六堡。靈州、永樂之役，宋軍、熟羌死者六十萬人，錢粟銀絹以萬數者不可勝紀。宋神宗臨朝悼痛，夏人亦困蔽。遂言和。在位二十年，天安禮定元年七月乙丑崩，年五十六。謚曰康靖皇帝，廟號惠宗，陵號獻陵。
## 引據
《宋史·卷四百八十六·列傳第二百四十五·外國二·夏國下》

分類:西夏本紀
安徽大學

**安徽大學**者，略稱**安大**，華夏之大學也，在廬州。西元一九二八年，安徽政要、名仕籌辦**安徽省立大學**，在宜城。西元一九五六年復校，毛澤東題名安徽大學。訓曰至誠至堅，博學篤行。

分類:中華人民共和國大學
重慶大學

**重慶大學**者，略稱**重大**，華夏之大學也，在渝。西元一九二九年，蜀地軍閥劉湘肇創。西元一九四二年，國民政府教育部欽定**國立重慶大學**。訓曰耐勞苦、尚儉樸、勤學業、愛國家。

分類:中華人民共和國大學
中南大學

**中南大學**者，略稱**中南**，華夏之大學也，在星城。西元兩千年，併湖南醫科大學、長沙鐵道學院、中南工業大學，立中南大學。尤善冶金、礦業、材料、郵傳之科。訓曰知行合一、經世致用。

分類:中華人民共和國大學
華南師範大學

**華南師範大學**者，略稱**華南師大**，華夏之大學也，在穗。西元一九三三年，**廣東省立勷勤大學師範學院**肇創，是為其源。西元一九八二年，定名華南師範大學。訓曰艱苦奮鬥，嚴謹治學，求實創新，為人師表。

分類:中華人民共和國大學
上海外國語大學

**上海外國語大學**者，略稱**上外**，華夏之大學也，在滬。西元一九四九年，滬市長陳毅倡辦**上海俄文學校**，是為其源。西元一九五六年，增設英語、德語、法語，易名**上海外國語學院**。西元一九九四年，定名上海外國語大學。訓曰格高志遠，學貫中外。

分類:上海市大學
河南大學

**河南大學**者，華夏之大學也，其址分置汴、鄭二城。西元一九一二年，豫地名流肇創**河南留學歐美預備學校**，是為其源。歲月更迭，黌名數易，至西元一九八四年，始復「河南大學」之名。今，豫地名庠，文風丕振。其訓取諸《大學》，曰：「明德，新民，止於至善。」

分類:中華人民共和國大學
尉遲恭

**尉遲恭**者，唐武將也。朔州善陽人。大業末，從軍於高陽，討捕群賊，以武勇稱，累授朝散大夫。劉武周起，以爲偏將，與宋金剛南侵，陷晉澮二州。敬德深入，至夏縣，應接呂崇茂，襲破永安王孝基，執獨孤懷恩、唐儉等。武德三年，太宗討武周於柏壁，武周令敬德與宋金剛來拒王師於介休。金剛戰敗，奔於突厥；敬德收其餘眾，城守介休。太宗遣任城王道宗、宇文士及往諭之。敬德與尋相舉城來降。太宗大悅，賜以曲宴，引爲右一府統軍，從擊王世充於東都。既而尋相與武周下降將皆叛，諸將疑敬德必叛，囚於軍中。行臺左僕射屈突通、尚書殷開山咸言：「敬德初歸國家，情志未附。此人勇健非常，縶之又久，既被猜貳，怨望必生。留之恐貽後悔，請即殺之。」太宗曰：「寡人所見，有異於此。敬德若懷翻背之計，豈在尋相之後耶？」遽命釋之，引入臥內，賜以金寶，謂曰：「丈夫以意氣相期，勿以小疑介意。寡人終不聽讒言以害忠良，公宜體之。必應欲去，今以此物相資，表一時共事之情也。」是日，因從獵於榆窠，遇王世充領歩騎數萬來戰。世充驍將單雄信領騎直趨太宗，敬德躍馬大呼，橫刺雄信墜馬。賊徒稍卻，敬德翼太宗以出賊圍。更率騎兵與世充交戰，數合，其眾大潰，擒僞將陳智略，獲排槊兵六千人。太宗謂敬德曰：「比眾人證公必叛，天誘我意，獨保明之，福善有徵，何相報之速也！」特賜金銀一篋，此後恩眄日隆。敬德善解避槊，毎單騎入賊陣，賊槊攢刺，終不能傷，又能奪取賊槊，還以刺之。是日，出入重圍，往返無礙。齊王元吉亦善馬槊，聞而輕之，欲親自試，命去槊刃，以竿相刺。敬德曰：「縱使加刃，終不能傷。請勿除之，敬德槊謹當卻刃。」元吉竟不能中。太宗問曰：「奪槊、避槊，何者難易？」對曰：「奪槊難。」乃命敬德奪元吉槊。元吉執槊躍馬，志在刺之，敬德俄頃三奪其槊。元吉素驍勇，雖相嘆異，甚以爲恥。及竇建德營於板渚，太宗將挑戰，先伏李勣、程知節、秦叔寶等兵。太宗持弓矢，敬德執槊，造建德壘下大呼致師。賊眾大驚擾，出兵數千騎，太宗逡巡漸卻，前後射殺數人，敬德所殺亦十數人，遂引賊以入伏內。於是與勣等奮擊，大破之。王世充兄子僞代王琬，使於建德軍中，乘隋煬帝所御驄馬，鎧甲甚鮮，迥出軍前以誇眾。太宗曰：「彼之所乘，眞良馬也。」敬德請往取之，乃與高甑生、梁建方三騎直入賊軍，擒琬，引其馬以歸，賊眾無敢當者。又從討劉黑闥於臨洺，黑闥軍來襲李世勣，太宗勒兵掩賊，復以救之。既而黑闥眾至，其軍四合，敬德率壯士犯圍而入，大破賊陣，太宗與江夏王道宗乘之以出。又從破徐圓朗。累有戰功，授秦王府左二副護軍。

隱太子、巢剌王元吉將謀害太宗，密致書以招敬德曰：「願迂長者之眷，敦布衣之交，幸副所望也。」仍贈以金銀器物一車。敬德辭曰：「敬德起自幽賤，逢遇隋亡，天下土崩，竄身無所，久淪逆地，罪不容誅。實荷秦王惠以生命，今又隸名籓邸，唯當以身報恩。於殿下無功，不敢謬當重賜。若私許殿下，便是二心，徇利忘忠，殿下亦何所用？」建成怒，是後遂絶。敬德尋以啟聞，太宗曰：「公之素心，鬱如山嶽，積金至斗，知公情不可移。送來但取，寧須慮也。若不然，恐公身不安。且知彼陰計，足爲良策。」元吉等深忌敬德，令壯士往刺之。敬德知其計，乃重門洞開，安臥不動，賊頻至其庭，終不敢入。元吉乃譖敬德於高祖，下詔獄訊驗，將殺之，太宗固諫得釋。會突厥侵擾烏城，建成舉元吉爲將，密謀請太宗同送於昆明池，將加屠害。敬德聞其謀，與長孫無忌遽啟太宗曰：「大王若不速正之，則恐被其所害，社稷危矣。」太宗嘆曰：「今二宮離阻骨肉，滅棄君親，危亡之機，共所知委。寡人雖深被猜忌，禍在須臾，然同氣之情，終所未忍。欲待其先起，然後以義討之，公意以爲何如？」敬德曰：「人情畏死，眾人以死奉王，此天授也。若天與不取，反受其咎。雖存仁愛之小情，忘社稷之大計，禍至而不恐，將亡而自安，失人臣臨難不避之節，乏先賢大義滅親之事，非所聞也。以臣愚誠，請先誅之。王若不從，敬德言請奔逃亡命，不能交手受戮。且因敗成功，明賢之高見；轉禍爲福，智士之先機。敬德今若逃亡，無忌亦欲同去。」太宗猶豫未決，無忌曰：「王今不從敬德之言，必知敬德等非王所有。事今敗矣，其若之何？」太宗曰：「寡人所言，未可全棄，公更圖之。」敬德曰：「王今處事有疑，非智；臨難不決，非勇。王縱不從敬德言，請自決計，其如家國何？其如身命何？且在外勇士八百餘人，今悉入宮，控弦被甲，事勢已就，王何得辭！」敬德又與侯君集日夜進勸，然後計定。時房玄齡、杜如晦皆被高祖斥出秦府，不得復入。太宗令長孫無忌密召之，玄齡等報曰：「有敕不許更事王，今若私謁，必至誅滅，不敢奉命。」太宗大怒，謂敬德曰：「玄齡、如晦豈背我耶？」取所佩刀授敬德曰：「公且往，觀其無來心，可並斬其首持來也。」敬德又與無忌喻曰：「王已決計剋日平賊，公宜即入籌之。我等四人不宜群行在道。」於是玄齡、如晦著道士服隨無忌入，敬德別道亦至。

六月四日，建成既死，敬德領七十騎躡踵繼至，元吉走馬東奔，左右射之墜馬。太宗所乘馬又逸於林下，橫被所繣，墜不能興。元吉遽來奪弓，垂欲相扼，敬德躍馬叱之，於是歩走，欲歸武德殿，敬德奔逐射殺之。其宮府諸將薛萬徹、謝叔方、馮立等率兵大至，屯於玄武門，殺屯營將軍。敬德持建成、元吉首以示之，宮府兵遂散。是時，高祖泛舟於海池。太宗命敬德侍衞高祖。敬德擐甲持矛，直至高祖所。高祖大驚，問曰：「今日作亂是誰？卿來此何也？」對曰：「秦王以太子、齊王作亂，舉兵誅之，恐陛下驚動，遣臣來宿衞。」高祖意乃安。南衙、北門兵馬及二宮左右猶相拒戰，敬德奏請降手敕，令諸軍兵並受秦王處分，於是內外遂定。高祖勞敬德曰：「卿於國有安社稷之功。」賜珍物甚眾。太宗陞春宮，授太子左衞率。時議者以建成等左右百餘人，併合從坐籍沒，唯敬德執之不聽，曰：「爲罪者二凶，今已誅訖，若更及支黨，非取安之策。」由是獲免。及論功，敬德與長孫無忌爲第一，各賜絹萬匹；齊王府財幣器物，封其全邸，盡賜敬德。

貞觀元年，拜右武候大將軍，賜爵呉國公，與長孫無忌、房玄齡、杜如晦四人並食實封千三百戸。會突厥來入寇，授涇州道行軍總管以擊之。賊至涇陽，敬德輕騎與之挑戰，殺其名將，賊遂敗。敬德好訐直，負其功，毎見無忌、玄齡、如晦等短長，必面折廷辯，由是與執政不平。三年，出爲襄州都督。八年，累遷同州刺史。嘗侍宴慶善宮，時有班在其上者，敬德怒曰：「汝有何功，合坐我上？」任城王道宗次其下，因解喻之。敬德勃然，拳毆道宗目，幾至眇。太宗不懌而罷，謂敬德曰：「朕覽漢史，見高祖功臣獲全者少，意常尤之。及居大位以來，常欲保全功臣，令子孫無絶。然卿居官輒犯憲法，方知韓彭夷戮，非漢祖之愆。國家大事，唯賞與罰，非分之恩，不可數行，勉自修飭，無貽後悔也。」十一年，封建功臣爲代襲刺史，冊拜敬德宣州刺史，改封鄂國公。後歷鄜夏二州都督。十七年，抗表乞骸骨，授開府儀同三司，令朝朔望。尋與長孫無忌等二十四人圖形於凌煙閣。及太宗將征高麗，敬德奏言：「車駕若自往遼左，皇太子又在定州，東西二京，府庫所在，雖有鎮守，終是空虛。遼東路遙，恐有玄感之變。且邊隅小國，不足親勞萬乘，伏請委之良將，自可應時摧滅。」太宗不納，令以本官行太常卿，爲左一馬軍總管，從破高麗於駐蹕山。軍還，依舊致仕。敬德末年篤信仙方，飛煉金石，服食雲母粉，穿築池臺，崇飾羅綺，嘗奏清商樂以自奉養，不與外人交通，凡十六年。顯慶三年，高宗以敬德功，追贈其父爲幽州都督。其年薨，年七十四。高宗爲之舉哀，廢朝三日，令京官五品以上及朝集使赴宅哭，冊贈司徒、并州都督，謚曰忠武，賜東園秘器，陪葬於昭陵。子寶琳嗣，官至衞尉卿。
分類:唐列傳
猴痘

**猴痘**者，類天花病毒也，源非洲雨林猴群，可人相傳，其疾急，患者多生皮疹，發瘡頭面及身，須臾周匝，狀如火創，再化膿生漿，結痂脫落作罷。此惡毒之氣也，不即治，劇者能死。賴接種牛痘之利，天花絕跡既久，今之猴痘，則無克制者也。西曆二〇二二年五月，歐美多國發猴痘疫。
分類:疾病
二〇〇八年喀什恐怖襲擊

西曆二〇〇八年八月四日，新疆喀什武警曰邊防支隊者，行伍操練於鬧市，有二賊引車燃爆襲之，一十七人卒，傷者無計。
王進喜

**王進喜**者，甘肅玉門人也，家貧，父瞽，傭丐自存，稍長入玉門油礦為苦工。本朝鼎革後，習勞克勤，戮力任事，歷鑽工、隊長。西曆一九五六年春，成共產黨員，愈忠勤發奮，慨然有報國之志。是時，國家初立，百廢待舉，而石油為國之命脈，中央運籌策，慮遠謀，力興石油工業。喜率隊入祁連山鑽井，夙興夜寐，月掘尺五千而為全國冠。於是當政囑目焉，譽為“鑽井闖將”。 五九年秋，喜入京赴“群英會”，睹公交車掛“煤氣包”蹣跚而行，深憂國家缺油之狀。次年春，請纓赴東北，參松遼石油大會戰。遼東為極寒之地，千里荒原，機械苦缺，石油設備重若萬鈞。進喜奮然自任，立移山之志，率隊以“人拉肩扛”裝運，遍體皆創而渾然不顧也。當井噴之際，毅然以血肉之軀攪泥漿以堵之。是年，大慶油田產油近百萬噸，此後日增，遂成舉世矚目之大油田，石油工業自茲盛矣！ 六九年春，擢中央委員。 七〇年冬，喜積勞成疾，於京病歿。
北京語言大學

**北京語言大學**（Beijing Language and Culture University、l' Université des Langues et Cultures de Pékin、La Universidad de Lengua y Cultura de Beijing、Пекинский университет языка и культуры、جامعة اللغات والثقافة ببكين）者，略稱**北語**，華夏之大學也，在京。西元一九六二年，周恩來肇創，是為**外國留學生高等預備學校**。一九七四年，毛澤東題名**北京語言學院**。二零零二年，定名北京語言大學。以傳中華文化為己任，桃李遍五洲。哈薩克斯坦大統領卡西姆若馬爾特·託卡耶夫、宰相卡里姆·馬西莫夫、埃塞俄比亞大統領穆拉圖·特肖梅等皆嘗就學於此。訓曰德行言語，敦睦天下。

分類:北京市大學
福建師範大學

**福建師範大學**，在閩都，華夏之大學也。

溯其肇建，始於光緒年間。清光緒三十三年，太傅陳寶琛創**福建優級師範學堂**於福州府。及民國肇建，學制迭易，初改福建師範學校，旋昇**福建高等師範學校**。未幾，部議閩省弗置高師，遂僅存初師一科，易名**福建省立第一師範學校**。迨民國四年，圖畫手工專修科諸生卒業，高師之制暫息。

及抗戰軍興，福建省政府主席陳儀議創**省立福建大學**，擬立法、醫、農三院，並置**師範**專修科。二十八年秋，始事籌畫；翌年，黌宇初成，延師授業。然事聞教育部，以未符規制，勒令停辦，大學遂中輟。唯省府以師範專修科乃全閩涵育中學師資之孤館，不可偏廢，反宜拓廣，遂以**福建大學師範專修科**為基，別立**福建省中等學校師資養成所**。三十年，更名**福建省立師範專科學校**，實為今茲大學之濫觴。

其後屢經賡革，易名**福建師範學院**，曾中輟教務二年，方始復校。西元一九七二年，定名**福建師範大學**，以承前緒；後其福清分校則別設福建技術師範學院。

今庠序分峙兩地，曰倉山、曰旗山。校訓曰：「知明行篤，立誠致廣」。昔有碩學鴻儒，若葉聖陶、郭紹虞、董作賓、林蘭英、鄭作新、黃維垣、唐仲璋、唐崇惕、姚建年輩，咸嘗執教於斯。

分類:中華人民共和國大學
黑龍江大學

**黑龍江大學**者，略稱**黑大**，華夏之大學也，在哈市。其源**中國人民抗日軍政大學第三分校俄文隊**，同北京外國語大學。西元一九五六年，易名**哈爾濱外國語學院**。越二年，定名黑龍江大學。今東北名學，尤善俄語。訓曰博學慎思，參天盡物。

分類:中華人民共和國大學
上海師範大學

**上海師範大學**，略稱**上海師大**，華夏之大學也，在滬上。西曆一九五四年，肇建於虹口，初名**上海師範專科學校**。越三十年，迨一九八四年，始易以今名。其黌址有二，一在徐匯，一在奉賢。其訓曰：「厚德、博學、求是、篤行」。

分類:上海市大學
貴州大學

**貴州大學**，略曰**貴大**，華夏學府也，位處貴陽。大清光緒二十八年，黔撫鄧華熙奏改書院為**貴州大學堂**，此其濫觴。西曆一九五〇年，遂正今名。後爲黔省之勝黌。其訓有之：「明德至善，博學篤行。」

分類:中華人民共和國大學
西北大學

**西北大學**者，華夏西北之大學也。在長安，環漢唐之舊蹟，承西北上庠之緒。其源有二：一曰陝源，乃清光緒二十八年所創**陝西大學堂**也；二曰京源，則**[[京師大學堂]]**速成科仕學館也，亦肇于同年。西元一九三七年，抗戰軍興，黌序西遷，合陝京之脈於秦中，先稱聯大，後復定名西北大學。後爲西北名學，尤精考古、地質之學。校訓曰「公誠勤樸」。

分類:中華人民共和國大學
廣西大學

**廣西大學**，在邕州，華夏之大學也。

溯其肇建，乃中華民國十七年，時桂系主政，始創**省立廣西大學**於蒼梧。歷經廢遞，至西元一九五八年，乃復校於邕州。

其教化之旨，端在校訓，曰：「勤懇樸誠，厚學致新。」

分類:中華人民共和國大學
青島大學

**青島大學**者，華夏之大學也，在青島市。西元一九八五年肇創，胡耀邦題名。後爲齊魯名學。訓曰明德博學、守正出奇。

分類:中華人民共和國大學
廣州大學

**廣州大學**者，略稱**廣大**，華夏之大學也，在羊城。民國十六年，肇創**私立廣州大學**。西元一九八三年，復校。訓曰博學篤行，與時俱進。

分類:中華人民共和國大學
南昌大學

**南昌大學**者，華夏之大學也，在洪州，鄱陽湖畔。其源上溯**江西公立醫學專門學校**。西元一九九三年，江西大學並江西工業大學，立南昌大學。後爲贛地名學。訓曰格物致新，厚德澤人。

分類:中華人民共和國大學
南特高等商學院

**南特高等商學院**者，法蘭西之大學校也，在南特。西元一千九百年肇創，時為**南特高等商業學校**，南特商會所建。後改以今名。訓曰永不止步。

分類:大專院校
湘潭大學

**湘潭大學**，華夏之大學也。設於湘潭，故名。西元一九五八年，毛澤東緬懷桑梓，欲興文教，乃倡辦斯校，親題其名。厥後中輟，至一九七四年始得復建。後為瀟湘名庠。其訓曰：「博學篤行，盛德日新」。

分類:中華人民共和國大學
華沙大學

**華沙大學**，波蘭黌宇也，在京邑華沙。西元一八一六年，俄皇亞歷山大一世肇建。其校師生皆重節死義，屢抗俄、德二國，雖屢仆而屢起，黌舍亦因之屢廢屢興。

分類:大專院校
黃繼光

**黃繼光**者，四川中江人也。早失怙，少長傭於富家，困甚。共和國立，行土改，其困始蘇。繼光感之，與農會，入民兵，為積極分子也。
西曆一九五〇年，朝鮮北南戰。美國發兵助南擊北，徑犯鴨綠江，將有不利於我者。北亦數請於我。乃遣兵過江，號志願軍，屢破幽煞及南軍，退之。是為“抗美援朝”也。

明年共和國大徵志願軍。三月，繼光從軍入朝，隸十五軍，為通訊員。其人勇毅，盡職，好學，頗得譽，嘗策勳三等。

五二年十月，十五軍發至上甘嶺，築壕拒敵。十四日，敵大發利器精兵攻上甘嶺，我堅守，斃之甚眾。繼光亦於此戰四日也。

十月十九日，夜，我兵發，期奪敵據之山。初尚利，然登巔則為堡中機槍所阻，攻之再三，未果，我兵頗傷。時將曉，若復延之，則我或大窘。繼光乃自請為爆破。

繼光率二人冒彈行，續破二堡，尚存一巨者。二人死一傷一。繼光獨前，彈傷其腿，僕，猶匍匐。近巨堡，擲以手雷，爆於頂，其堡固甚，才崩一角，而敵彈仍烈。復以手雷盡擲之，乃息。我兵遂大登，而堡內彈忽復發，阻之。繼光匍匐至堡下，暴起，撲堡，以胸遮射孔。我兵竟登，盡殲敵。察繼光，其傷凡七而皆未血，唯其行路遺痕，蓋皆盡於路矣。其勇毅如此也。

後，志司策繼光特等勳，諡“特級英雄”。其事宣於報，載於冊，一代國人皆知之。
分類:四川省列傳
袁寶璟

**袁寶璟**者，遼寧遼陽人。西曆一九六六年生。

八五年，璟如願考中北京法政大學。雖有青雲之志，無奈貧困如前，乃忍辱發奮，嘗為教授抄書稿換小錢，填信封賺微利，或與市井小販為伍，校園並街頭互市；或於假期來往京沈，土產共雜貨賣買。課堂埋首研習乎律法之精要，課餘引車賣漿於京城之胡同。四載學子生涯，頗嘗生意甘苦。毛遂自薦而入國朝之銀行，料理證券有天賦之穎聰。

九二年，辭公職，創“建昊”於懷柔，展宏圖於“黑麥”，遂爾羽翼漸豐，專注於證券之投機，游刃於股市之黑洞，千萬金銀朝發暮回，蝸居獨坐孔方成軍。九八年以降，璟坐擁三十餘億巨產，儼然京城富豪之前茅也。當其時，璟僅而立之年餘焉。

有汪興者，璟之同鄉也。年長璟十餘歲，乃遼陽警司衙門之捕快，地方黑白雙道之能吏也。初，璟、汪相識之際，則璟為學生，汪為警員，然晤談甚洽，相見恨晚，遂結金蘭之義云云。璟暴富，汪愕然，乃效仿之，退警員而商賈，期以速富。然或時運不濟，或天賦不足，屢戰屢敗，終乃投璟。璟納之，以報昔日之誼也。

九六年，璟虧輸九千萬，頗疑其仇家某作祟，汪乃自效懲戒其仇家，命屬下槍擊某，未遂，然屬下遭有司捕迄。未幾，汪不忿璟之不用，棄璟。九七年，汪迫借一百萬於璟，璟或拒，汪大憤。乃搜羅證物，或將不利於璟。璟昆仲不耐其擾，竟使暴徒行刺汪。汪得不死，乃加倍脅迫袁氏。袁氏昆仲密議，璟首肯，〇三年秋，璟兄寶琦、堂弟寶森等槍擊汪於遼陽，汪當場斃命。

〇六年三月，袁氏伏誅。
分類:遼寧省列傳
德國社會民主黨

**德國社會民主黨**者，略稱**德國社民黨**，德國政黨也。

西元一八七五年立，全德工人聯合會、德意志社會民主工黨兩黨合而成之。

二〇一三年以降，入閣執政。二〇二一年，勝於聯邦議院選舉，社民黨、綠黨和自民黨舉社民黨人蕭茲為德相。

## 主旨
該黨濫觴乎工人之起事，歐戰以前，行革命之馬克思主義；歐戰以後，漸行伯恩斯坦修正主義。

一九五九年，立《哥德斯堡綱領》，棄馬克思主義。

一九八八年，以《柏林宣言》代《哥德斯堡綱領》，又於二〇〇七年立新宣言。

## 博覽
*德國社會民主黨 
分類:政治
高伯龍

**高伯龍**，廣西岑溪人也，生於南寧。中國激光陀螺專家，中國工程院院士，國防科技大學教授。因晚年着背心究之，謂之「背心院士」。

一九五一年，卒業於清華大學。一九九六年，獲全軍首屆專業技術重大貢獻奬。一九九七年，當選中國工程院院士。

二〇一七年十二月六日十二時卒，年八九。

分類:南寧市列傳
薛舉

**薛舉**，蘭州金城人。容貌魁岸，武敢善射。殖產巨萬，好結納邊豪，為長雄。隋大業末任金城府校尉。會歲兇，隴西盜起，金城令郝瑗將討賊，募兵數千，檄舉將。始授甲，大會置酒，舉與子薛仁杲及其黨劫瑗於坐，矯稱捕反者，即起兵，囚郡縣官，發粟以賑貧乏，自號西秦霸王，建元秦興，以仁杲為齊公，少子仁越為晉公。它賊宗羅睺帥眾下之，以為義興公。更招附余盜，剽馬牧。兵鋒銳甚，所徇皆下。

隋將皇甫綰兵萬人屯枹罕，舉以精卒二千襲之，遇於赤岸。大風且澍，逆舉陣，綰不擊。俄反風綰屯，氣色曀冥，部伍錯亂，舉介騎先眾乘之，綰陣大潰，進陷枹罕。岷山羌鐘利俗以眾二萬降，舉大振。進仁杲為齊王、東道行軍元帥，羅睺為義興王副之；仁越晉王、河州刺史。因徇下鄯、廓二州。不闋旬，盡有隴西地，眾十三萬。

十三年，僭帝號於蘭州，以妻鞠為後，仁杲為太子。即其先墓置陵邑，立廟城南，陳兵數萬展墓訖，大饗。使仁杲圍秦州；仁越趨劍口，掠河池，太守蕭瑀拒卻之。遣將常仲興度河擊李軌，與軌將李赟戰昌松，仲興敗，軍沒於軌。仁杲克秦州，舉往都之。

仁杲寇扶風，汧源賊唐弼拒，不得進。初，弼立李弘芝為天子，有眾十萬。舉遣使招弼，弼殺弘芝從舉。仁杲間弼無備，襲之，盡奪其眾，弼以數百騎走。軍益張，號二十萬。將窺京師。會高祖入關，遂留攻扶風，秦王擊破之，斬首數千級，逐北至隴還。舉畏王，遂逾隴走，問其下曰：「古有降天子乎？」偽黃門侍郎褚亮曰：「昔趙佗以南粵歸漢，蜀劉禪亦仕晉，近世蕭琮，其家今存，轉禍為福，嘗有之。」衛尉卿郝瑗曰：「亮之言非也。昔漢祖兵屢敗，蜀先主嘗亡其妻子。夫戰固有勝負，豈可一不勝便為亡國計乎？」舉亦悔其言，乃曰：「聊試公等。」即厚賜瑗，以為謀主。瑗請連梁師都，厚賂突厥，合從東向。舉從之，約突厥莫賀咄設犯京師。會都水監宇文歆使突厥，歆說止其兵，故舉謀塞。

武德元年，豐州總管張長愻擊羅，舉悉兵援之，屯析墌，以遊軍掠岐、豳。秦王禦之，次高墌，度舉糧少，利速鬥，堅壁老其兵。會王疾，臥屯不出，而舉數挑戰。行軍長史劉文靜、殷開山觀兵於高墌，恃眾不設備，舉兵掩其後，遂大敗，死者十六，大將慕容羅睺、李安遠、劉弘基皆沒。王還京師，舉拔高墌，仁杲進逼寧州。郝瑗謀曰：「今唐新破，將卒禽俘，人心搖矣，可乘勝直趨長安。」舉然之。方行而病，召巫占視，言唐兵為崇，舉惡之，未幾死。仁杲代立，偽謚舉武皇帝，未葬而仁杲滅。

仁杲多力善騎射，軍中號萬人敵，性賊悍。初，舉每破陣，軍獲俘，仁杲必斷舌刈鼻，或舂斮之。其妻亦兇暴，喜鞭楚人，見不勝痛宛轉於地者，則埋其足，露腹背受棰。人畏而不親。仁杲多殺人，淫略民人妻妾。嘗得庾信子立，怒其不降，礫之火，漸割以啖士。拔秦州，取富人倒懸，以酢註鼻，或杙其隱，以求財。雖舉殘猛，亦惡之，每戒曰：「汝材略足辦事，而傷於虐，終覆吾宗。」

及繼立，與諸將素有隙者，鹹猜懼。郝瑗哭舉，病不起，繇是兵稍衰。秦王率諸將復壁高墌，諸將請戰，王曰：「我軍新恤，銳氣少；賊驟勝而驕，有輕我心。我閉壁以折之，伺衰而擊，可一戰禽也。」因令軍中曰：「敢言戰者斬！」久之，仁杲糧乏，挑戰，不許。其將牟君才、內史令翟長愻以眾降，左僕射鐘俱仇以河州降。王策賊可破，遣將軍龐玉擊宗羅睺於淺水原，戰酣，王以勁兵扌壽其背，羅睺敗，王率騎追奔，於是悉軍馳之，曰：「勢破竹，不可失也。」夜半，至析墌；遲明，圍合。仁杲率偽官屬降，王受之，以仁杲歸京師，及酋黨數十人皆斬之。舉父子盜隴西五年滅。

初，仁杲降，諸將賀，且問曰：「羅睺雖破，而賊城尚堅，王能下之，何也？」王曰：「羅睺健將，非急追之，使得還城，未可取也。故吾使賊不及計，是以克之。」諸將咨服。

仁杲已敗，其將旁屳地降，詔即統其兵，未幾復叛。屳地，羌豪也，舉父子信倚之。至是入南山，繇商洛出漢川，眾數千，所過剽害，敗大將龐玉。至始州，掠王氏女，醉寢於野，王取屳地所佩刀斬之，送首梁州。詔封女為崇義夫人。
沈法興

**沈法興**者，隋末反王也。湖州武康人也。父恪，陳特進、廣州刺史。法興，隋大業末為吳興郡守。東陽賊帥樓世干舉兵圍郡城，煬帝令法興與太僕丞元祐討之。俄而宇文化及弒煬帝於江都，法興自以代居南土，宗族數千家，為遠近所服，乃與祐部將孫士漢、陳果仁執祐於坐，號令遠近。以誅化及為名，發自東陽，行收兵，將趨江都，下餘杭郡，比至烏程，精卒六萬。毗陵郡通守路道德率兵拒之，法興請與連和，因會盟襲殺道德，進據其城。時齊郡賊帥樂伯通據丹陽，為化及城守，法興使果仁攻陷之，於是據有江表十餘郡，自署江南道總管。復聞越王侗立，乃上表於侗，自稱大司馬、錄尚書事、天門公。承製置百官，以陳果仁為司徒，孫士漢為司空，蔣元超為尚書左僕射，殷芊為尚書左丞，徐令言為尚書右丞，劉子翼為選部侍郎，李百藥為府掾。

法興自克毗陵後，謂江淮已南可指捴而定，專立威刑，將士有小過，便即誅戮，而言笑自若，由是將士解體。稱梁，建元曰延康，改易隋官，頗依陳氏故事。是時，杜伏威據歷陽，陳棱據江都，李子通據海陵，並握強兵，俱有窺覦江表之志。法興三面受敵，軍數挫衄。陳棱尋被李子通圍於江都，棱窘急，送質求救，法興使其子綸領兵數萬救之。子通率眾攻綸，大敗，乘勝渡江，陷其京口。法興使蔣元超拒之於庱亭，元超戰死。法興與左右數百人投吳郡賊帥聞人遂安，遣其將葉孝辯迎之。法興至中路而悔，欲殺孝辯，更向會稽。孝辯覺之，法興懼，乃赴江死。初，法興以義寧二年起兵，至武德三年而滅。
輕機關銃

**輕機關銃**，兵也。

泰西兵器，自格林發明連珠砲，馬克沁繼之而精其制，射既遠，發復疾，世稱機關銃。然其器沉重，非數人莫能舁，飛行機亦苦於不勝其載。

由是斯考博反求諸步銃，創輕銃之制，即世所謂「麥德森銃」也。 考麥氏之銃，本濫觴於步銃，初為半自動之式，仰置彈倉，藉機栝與重力以進彈，便於連發，遂漸演為輕銃。以其胎息步銃，故猛烈不及馬克沁；然輕趫便捷，僅當重器之半，一卒可攜，故亦遍佈行陣。論者謂：重銃利於據守殺傷，輕銃便於隨軍馳突。

其後德意志合輕重而一之，名曰「兼備機關銃」。蓋德國自曩者歐戰輿屍，受盟約之裁制，不得擅鑄重兵。魁首希特勒圖謀廢約，欲欺瞞英、法而陰擅其事，乃飾德萊塞輕銃之制，陽號「一三式」。其實彈力已逼重器，徒以外形類輕銃以掩人耳目耳。

未幾，毛瑟廠更迭新闋，為「三四式」「四二式」。 夫所謂兼備者，單兵挈之，則與輕銃無異；若駕於鼎足之架，則火網綿密，殺傷無算，宛然重器也。德軍恆據此以抗盟軍，其射程雖與敵侔，而迅烈過之，故稱雄於當時。列邦見其制善，亦多群起效尤，由是純用重銃者，乃日就寢息矣。
分類:兵
劉黑闥

**劉黑闥**者，貝州漳南人。隋反王也。嗜酒，喜蒱博，不治產，亡賴，父兄患苦之。與竇建德少相友，建德每資其費，黑闥所得輒盡，建德亦弗之計。

隋末，亡命從郝孝德為盜，後事李密為裨將。密敗，王世充虜之，以其武健，補馬軍總管，鎮新鄉。時李世勣陷於竇建德，建德使攻新鄉，虜黑闥獻之，建德用為將，封漢東郡公。黑闥與諸盜遊，素強武，多狙詐。建德有所經略，常委以斥候，陰入敵中覘虛實，每乘隙奮奇兵，出不意，多所摧克，軍中號為神勇。

武德四年，建德敗，還匿漳南，杜門不出。會高祖召建德故將範願、董康買、曹湛、高雅賢，將用之。願等疑畏，謀曰：「王世充舉洛陽降，驍將楊公卿、單雄信之徒皆夷滅。今召吾等，若西入關，必無全。且夏王於唐固有德，往禽淮安王、同安公主，皆厚遣還之。今唐得夏王，即加害。我不以余生為王得仇，無以見天下義士。」於是謀反。卜所主，劉氏吉，共往見故將劉雅，告之，雅不從，眾怒，殺雅去。範願曰：「漢東公黑闥果敢多奇略，寬仁容眾，恩結士卒。吾嘗聞劉氏當王，今欲收夏王亡眾，集大事，非其人莫可。」乃之漳南，謁黑闥以告。黑闥喜，椎牛饗士，得兵百余人。襲漳南縣破之。貝州刺史戴元祥、魏州刺史權威合勢討擊，元祥等皆敗死，收其器械，有眾千人。建德故時左右稍歸之，兵浸盛。乃設壇漳南，祭建德，告以舉兵意。自稱大將軍。陷歷亭，殺守將王行敏。饒陽賊崔元遜攻陷深州，殺刺史裴晞應之。兗州賊徐圓朗亦相連和。遂取瀛州，攻定州，殘之。乃移檄趙、魏，建德將吏往往殺令、尉附賊。北連高開道，勢雄張。進至宗城，眾數萬。黎州總管李世勣戰敗，走洺州，黑闥追之，步卒五千皆覆，世勣挺身免。乃以王琮為中書令，劉斌為中書侍郎，遣使北結突厥頡利，頡利遣俟斤宋邪那率騎從之，軍大振，不半年，盡有建德故地。高祖詔秦王及齊王元吉討之。

五年，黑闥陷相州，號漢東王，建元天造，以範願為左僕射，董康買兵部尚書，高雅賢為左領軍，王小胡為右領軍，召建德僚屬，悉復用之，都洺州。秦王率兵次汲，數困賊，進下相州。棣州人復殺刺史叛歸黑闥。二月，秦王破之於列人，取洺水，使總管羅士信守之。黑闥攻陷洺水，士信死。王阻水為連營，分奇兵絕其饋路。黑闥數挑戰，堅壁不為動。三月，賊糧盡，王度必決戰，豫壅洺水上流，敕吏曰：「須賊度，亟決之。」黑闥果率騎二萬絕水陣，與王師大戰，眾潰，水暴至，賊眾不得還，斬首萬余級，溺死數千，黑闥與範願等以殘騎奔突厥。山東平，秦王還。

黑闥藉突厥兵復入寇，攻定州。舊將曹湛、董康買先逃鮮虞，聚兵應之。帝以淮陽王道玄為河北總管，與原國公史萬寶討賊，戰下博，敗績，道玄死於陣，萬寶輕騎逸，繇是河北復叛歸賊。黑闥仍都洺州。九月，略瀛州，殺刺史。詔齊王元吉擊之，不進。又詔皇太子督兵並力，頻戰皆捷。十二月，皇太子、齊王悉兵戰館陶，黑闥大敗，引軍走，躡北至毛州。黑闥整眾，背永濟渠陣，縱騎搏之，賊赴水死者數千，黑闥遁去。騎將劉弘基追蹙，賊不得休。明年正月，馳至饒陽，騎能屬者才百余，困且餒。黑闥所署總管崔元遜迎拜，延之入。黑闥不許，元遜固請，且泣，乃進城下。元遜饋之，方飯，車騎諸葛德威勒兵前，黑闥罵曰：「狗輩負我！」遂執詣皇太子所斬之。德威舉郡降，山東遂定。余黨及突厥兵間道亡，定州總管雙士洛邀戰，破平之。

初，秦王建天策府，其弧矢制倍於常。逐黑闥也，為突厥所窘，自以大箭射卻之。突厥得箭，傳觀，以為神。後余大弓一、長矢五，藏之武庫，世寶之，每郊丘重禮，必陳於儀物之首，以識武功雲。
何騰蛟

**何騰**蛟，字雲從，貴州黎平衛人。天啟元年舉於鄉。崇禎中授南陽知縣。地四達，賊出沒其間，數被挫去。已，從巡撫陳必謙破賊安臯山，斬首四百余級，又討平土寇，益知名。遷兵部主事，進員外郎，出為懷來兵備僉事，調口北道。才谞精敏，所在見稱。遭母憂，巡撫劉永祚薦其賢，乞奪情任事。騰蛟不可，固辭歸。服除，起淮徐兵備僉事。討平土寇，部內宴然。

十六年冬，拜右僉都御史，代王聚奎巡撫湖廣。時湖北地盡失，止存武昌，屯左良玉大軍，軍橫甚。騰蛟與良玉交歡，得相安。明年春，遣將惠登相、毛憲文復德安、隨州。

五月，福王立。詔至，良玉駐漢陽，其部下有異議，不欲開讀。騰蛟曰：「社稷安危，系此一舉。倘不奉詔，吾以死殉之。」抵良玉所，而良玉已聽正紀盧鼎言，開讀如禮。正紀者，良玉所置官名也。八月，福王命加騰蛟兵部右侍郎，兼撫湖南，代李乾德。尋以故官總督湖廣、四川、雲南、貴州、廣西軍務，召總督楊鶚還。明年三月，南京有北來太子事，中外以為真，朝臣皆曰偽。騰蛟力言不可殺，與當國者大忤。

無何，良玉舉兵反，邀騰蛟偕行，不可，則盡殺城中人以劫之。士民爭匿其署中，騰蛟坐大門縱之入。良玉破垣舉火，避難者悉焚死。騰蛟急解印付家人，令速走，將自剄，為良玉部將擁去。良玉欲與同舟，不從，乃置之別舟，以副將四人守之。舟次漢陽門，乘間跌入江水。四人懼誅，亦赴水。騰蛟漂十餘里，漁舟救之起，則漢前將軍關壯繆侯廟前也。家人懷印者亦至，相視大驚。覓漁舟，忽不見。遠近謂騰蛟忠誠得神佑，益歸心焉。

騰蛟乃從寧州轉瀏陽，抵長沙。集諸屬吏堵胤錫、傅上瑞、嚴起恒、章曠、周大啟、吳晉錫等，痛哭盟誓。分士馬舟艦糗糧，各任其一。令胤錫攝湖北巡撫，上瑞攝湖南巡撫，曠為總督監軍，大啟提督學政。起恒故衡永道，即督二郡軍食，晉錫以長沙推官攝郴桂道事。即遣曠調副將黃朝宣、張先璧、劉承胤兵。朝宣自燕子窩，先璧自漵浦，承胤自武岡，先後至，兵勢稍振。而是時良玉已死。

順治二年五月，大兵下南都。唐王聿鍵自立於福州。王居南陽時，素知騰蛟賢，委任益至。李自成斃於九宮山，其將劉體仁、郝搖旗等以眾無主，議歸騰蛟。率四五萬人驟入湘陰，距長沙百餘里。城中人不知其求歸也，懼甚。朝宣即引兵還燕子窩。上瑞請騰蛟出避，騰蛟曰：「死於左，死於賊，一也，何避焉。」長沙知府周二南請往偵之，以千人護行。賊謂其迎敵也，射殺之，從行者盡死。城中益懼，士女悉竄。騰蛟與曠謀，遣部將萬大鵬等二人往撫。賊見止二騎，迎入演武場，飲之酒。二人不交一言，與痛飲。飲畢，賊問來意，答言督師以湘陰褊小，不足容大軍，請即移長沙。因致騰蛟手書召之曰：「公等歸朝，誓永保富貴。」搖旗等大喜，與大鵬至長沙。騰蛟開誠撫慰，宴飲盡歡，犒從官牛酒。命先璧以卒三萬馳射，旌旗蔽天。搖旗等大悅，招其黨袁宗第、藺養成、王進才、牛有勇皆來歸，驟增兵十余萬，聲威大震。

未幾，自成將李錦、高必正擁眾數十萬逼常德。騰蛟令胤錫撫降之，置之荊州。錦，自成從子，後賜名赤心。必正則自成妻高氏弟也。高氏語錦曰：「汝願為無賴賊，抑願為大將邪？」錦曰：「何謂也？」曰：「為賊無論，既以身許國，當愛民，受主將節制，有死無二，吾所願也。」錦曰：「諾。」騰蛟慮錦跋扈，他日過其營，請見高氏，再拜，執禮恭。高氏悅，戒其子毋忘何公，錦自是無異志。

自成亂天下二十年，陷帝都，覆廟社，其眾數十萬悉歸騰蛟。而騰蛟上疏，但言元兇已除，稍泄神人憤，宜告謝郊廟，卒不言己功。唐王大喜，立拜東閣大學士兼兵部尚書，封定興伯，仍督師。而疑自成死未實。騰蛟言自成定死，身首已糜爛。不敢居功，因固辭封爵。不允，令規取江西及南都。

當是時，降卒既眾，騰蛟欲以舊軍參之，乃題授朝宣、先璧為總兵官，與承胤、赤心、郝永忠、宗第、進才及董英、馬進忠、馬士秀、曹誌建、王允成、盧鼎並開鎮湖南、北，時所謂十三鎮者也。永忠即搖旗，英，騰蛟中軍，誌建則故巡按劉熙祚中軍，余皆良玉舊將也。

騰蛟銳意東下，拜表出師。明年正月與監軍御史李膺品先赴湘陰，期大會岳州。先璧逗遛，諸營亦觀望，獨赤心自湖北至，為大兵所敗而還，諸鎮兵遂罷，騰蛟威望由此損。時諸將皆驕且貪殘，朝宣尤甚，劫人而剝其皮。永忠效之，殺民無虛日。騰蛟不能制。故總督楊鶚者，克餉失軍心，至是復夤緣為偏沅總督。騰蛟以為言，乃召鶚還。

王數議出關，為鄭氏所阻。騰蛟屢請幸贛，協力取江西。王遣使征兵，騰蛟發永忠精騎五千往。永忠不肯前，五月始抵郴州。會大兵破汀州，聿鍵被執死，贛州亦失。騰蛟聞王死，大慟，厲兵保境如平時。已，聞永明王立，乃稍自安。王尋以騰蛟為武英殿大學士，加太子太保。王進才故守益陽，聞大兵漸逼，還長沙。

四年春，進才揚言乏餉，大掠，並及湘陰。適大兵至長沙，進才走湖北。騰蛟不能守，單騎走衡州，長沙、湘陰並失。盧鼎時守衡州，而先璧兵突至，大掠。鼎不能抗，走永州。先璧遂挾騰蛟走祁陽，又間道走辰州。騰蛟脫還，走永州。甫至，鼎部將復大掠。鼎走道州，騰蛟與侍郎嚴起恒走白牙市，大兵遂下衡、永。初，騰蛟建十三鎮以衛長沙，至是皆自為盜賊。大兵入衡州，守將黃朝宣降。數其罪，支解之，遠近大快。大清以一知府守永州，副將周金湯間城虛，夜鼓噪而登，知府出走，金湯遂入永。

六月，騰蛟在白牙。王密遣中使告以劉承胤罪，令入武岡除之。騰蛟乃走謁王，王及太后皆召見。承胤由小校，以騰蛟薦至大將，已漸倨。騰蛟在長沙征其兵，承胤大怒，言：「先調朝宣、先璧軍，皆章曠親行，今乃折箠使我。」遂馳至黎平，執騰蛟子，索餉數萬。子走訴騰蛟，騰蛟遣曠行，承胤乃以眾至。騰蛟為請於王，得封定蠻伯，且與為姻，承胤益驕。至是爵安國公，勛上柱國，賜尚方劍，益坐大。忌騰蛟出己上，欲奪其權，請用為戶部尚書，專領餉務，王不許。王召騰蛟圖承胤，騰蛟無兵，命以雲南援將趙印選、胡一青兵隸之。及辭朝，賜銀幣，命廷臣郊餞。承胤伏千騎襲騰蛟，印選卒力戰，盡殲之，騰蛟乃還駐白牙。

八月，大兵破武岡，承胤降。王走靖州，又走柳州。時常德、寶慶已失，永亦再失。王將返桂林，而城中止焦璉軍，騰蛟率印選、一青入為助。而南安侯郝永忠忽擁眾萬余至，與璉兵欲鬥，會宜章伯盧鼎兵亦至，騰蛟為調劑，桂林以安。乃遣璉、永忠、鼎、印選、一青分扼興安、靈川、永寧、義寧諸州縣。十一月，大兵逼全州，騰蛟督五將合禦。

五年正月，王居桂林，加騰蛟太師，進爵為侯，子孫世襲。二月，大兵破全州，至興安。永忠兵大潰，奔桂林，逼王西，縱兵大掠。騰蛟自永福至。大兵知桂林有變，直抵北門。騰蛟督璉、一青等分三門拒守，大兵乃還全州。會金聲桓、李成棟叛大清，以兵附。大兵在湖南者姑退，騰蛟遂取全州。復遣保昌侯曹誌建、宜章侯盧鼎、新興侯焦璉、新寧侯趙印選攻永州，圍城三月，大小三十六戰，十一月朔克之。未幾，監軍御史余鯤起、職方主事李甲春取寶慶，諸將亦取衡州，馬進忠取常德，所失地多復。

騰蛟議進兵長沙。會督師堵胤錫惡進忠，招忠貞營李赤心軍自夔州至，令進忠讓常德與之。進忠大怒，盡驅居民出城，焚廬舍，走武岡。寶慶守將王進才亦棄城走，他守將皆潰。赤心等所至皆空城，旋棄走，東趨長沙。騰蛟時駐衡州，大駭。六年正月檄進忠由益陽出長沙，期諸將畢會，而親詣忠貞營，邀赤心入衡。部下卒六千人，懼忠貞營掩襲，不護行，止攜吏卒三十人往。將至，聞其軍已東，即尾之至湘潭。湘潭空城也，赤心不守而去，騰蛟乃入居之。大兵知騰蛟入空城，遣將徐勇引軍入。勇，騰蛟舊部將也，率其卒羅拜，勸騰蛟降。騰蛟大叱，勇遂擁之去。絕食七日，乃殺之。永明王聞之哀悼，賜祭者九，贈中湘王，謚文烈，官其子文瑞僉都御史。
杜伏威

**杜伏威**者，隋末反王也。齊州章丘人也。少落拓，不治產業，家貧無以自給，每穿窬為盜。與輔公祏為刎頸之交。公祏姑家以牧羊為業，公祏數攘羊以饋之，姑有憾焉，因發其盜事。郡縣捕之急，伏威與公祏遂俱亡命，聚眾為群盜，時年十六。常營護諸盜，出則居前，入則殿後，故其黨咸服之，共推為主。

大業九年，率眾入長白山，投賊帥左君行，不被禮，因捨去，轉掠淮南，自稱將軍。時下邳有苗海潮，亦聚眾為盜，伏威使公祏謂曰：「今同苦隋政，各興大義，力分勢弱，常恐見擒，何不合以為強，則不患隋軍相制。若公能為主，吾當敬從，自揆不堪，可來聽命，不則一戰以決雄雌。」海潮懼，即以其眾歸於伏威。江都留守遣校尉宋顥率兵討之，伏威與戰，陽為奔北，引入葭蘆中，而從上風縱火，迫其步騎陷於大澤，火至皆燒死。有海陵賊帥趙破陣，聞伏威兵少而輕之，遣使召伏威，請與併力。伏威令公祏嚴兵居外以待變，親將十人持牛酒入謁。破陣大悅，引伏威入幕，盡集其酋帥縱酒高會。伏威於坐斬破陣而並其眾。由此兵威稍盛，復屠安宜。

煬帝遣右御衛將軍陳棱以精兵八千討之，棱不敢戰，伏威遺棱婦人之服以激怒之，並致書號為「陳姥」，棱大怒，悉兵而至。伏威逆拒，自出陣前挑戰，棱部將射中其額，伏威怒，指之曰：「不殺汝，我終不拔箭。」遂馳之。棱部將走奔其陣，伏威因入棱陣，大呼衝擊，所向披靡，獲所射者，使其拔箭，然後斬之，攜其首復入棱軍奮擊，殺數十人。棱陣大潰，僅以身免。乘勝破高郵縣，引兵據歷陽，自稱總管，分遣諸將略屬縣，所至輒下，江淮間小盜爭來附之。伏威嘗選敢死之士五千人，號為「上募」，寵之甚厚，與同甘苦。有攻戰，輒令上募擊之，及戰罷閱視，有中在背，便殺之，以其退而被擊也。所獲貲財，皆以賞軍士，有戰死者，以其妻妾殉葬，故人自為戰，所向無敵。

宇文化及之反也，署為歷陽太守，伏威不受。又移居丹陽，進用人士，大修器械，薄賦斂，除殉葬法，其犯姦盜及官人貪濁者，無輕重皆殺之。仍上表於越王侗，侗拜伏威為東道大總管，封楚王。太宗之圍王世充，遣使招之，伏威請降。高祖遣使就拜東南道行台尚書令、江淮以南安撫大使、上柱國，封吳王，賜姓李氏，預宗正屬籍，封其子德俊為山陽公，賜帛五千段、馬三百匹。伏威遣其將軍陳正通、徐紹宗率兵來會。武德四年，遣其將軍王雄誕討李子通於杭州，擒之以獻。又破汪華於歙州，盡有江東、淮南之地，南接於嶺，東至於海。尋聞太宗平劉黑闥，進攻徐圓朗，伏威懼而來朝，拜為太子太保，仍兼行台尚書令。留於京師，禮之甚厚，位在齊王元吉之上，以寵異之。初，輔公祏之反也，詐稱伏威之令，以紿其眾，高祖遣趙郡王孝恭討之。時伏威在長安暴卒。及公祏平，孝恭收得公祏反辭，不曉其詐，遽以奏聞，乃除伏威名，籍沒其妻子。貞觀元年，太宗知其冤，赦之，復其官爵，葬以公禮。
奧斯陸大學

**奧斯陸大學**（Universitetet i Oslo）者，挪威之大學也，在都奧斯陸。西元一八八一年，丹麥-挪威聯合王國腓特烈六世肇創，曰**皇家腓特烈大學**（Det Kongelige Frederiks Universitet），挪威大學之最古者。今，北歐名學也。

## 圖鑑

File:774 Universitetet. Oslo - no-nb digifoto 20151127 00209 bldsa PK09946.jpg
File:Arrestasjon ved Universitetet i Oslo (6109544123).jpg
File:1180 Oslo. Universitetet - no-nb digifoto 20151127 00204 bldsa PK09921.jpg
File:University of Oslo Natural History Museum; Geological Museum.jpg
File:Domus Medica - Universitetet I Oslo - Oslo, Norway 2020-09-25.jpg
File:Oslo uio frederiksgate 3 rk 163416 IMG 2552.JPG
File:Issay Dobrowen and Filharmonisk Selskaps Orkester (Oslo).jpg
File:University of Oslo - Oslon yliopisto.jpg
File:2020-07 UiO Kabelgata -34.jpg
File:Universitetet i Oslo, midtbygningen3.jpg
File:UiO 004.jpg
File:Informatic Department UiO (Ole-Johan Dahls hus).JPG
File:Domus Media søyler.JPG
File:Boksal ved universitetsbiblioteket i Kristiania.png
File:Apollo seal.svg


分類:大專院校
廣東外語外貿大學

**廣東外語外貿大學**（Guangdong University of Foreign Studies）者，略稱**廣外**，華夏之大學也，在花城。西元一九六五年，**廣州外語學院**肇創。一九八零年，**廣州對外貿易學院**肇創。一九九五年，並立廣東外語貿易大學。訓曰明德尚行，學貫中西。

分類:中華人民共和國大學
汕頭大學

**汕頭大學**者，略稱**汕大**，華夏之大學也，在汕。西元一九八一年，香港財主李嘉誠肇創。李氏，潮汕人，香港首富。訓曰有志、有識、有恆、有為。

分類:中華人民共和國大學
稻盛和夫

縮圖
**稻盛和夫**，日本薩摩人也，昭和七年生。幼聰穎，敏而好學。年十有七，染肺疾，讀谷口雅春《生命之實相》，有所悟。及冠，入薩摩學府，習化學之術。

畢業後，入松風工業。與上司意見相左，遂去。時年二十有七，乃與同志八人，創京瓷於京都。初業艱難，賴和夫之才智，遂成大業。其治業之道，名曰「蟻垤之術」，精細入微，為世所重。

三十有四，任京瓷之首。踰十年，公司利潤日增。五十有二，又創第二電電，開通信自由之先河。其後，二業並舉，聲名鵲起。

和夫好佛，六十有五，得度為居士。捐資立講堂於母校及京都學府，以教化後進。又設盛和塾，著書立說，廣傳其道。其學說風行海內外，中土尤盛。

晚年，應朝廷之召，主持日本航空，力挽狂瀾。六十有五以降，不受俸祿，專心致志，三年而功成。

平生廉潔自守，勤儉治家。雖富貴不移其志，屢捐鉅資以惠民生。嘗與民主黨，後又參日本未來之黨。

令和四年，九十而卒，朝野哀之。其平生創業興邦，傳道授業，濟世利民，可謂實業家之楷模也。後人景仰其德，著書立傳者甚眾。

人稱和夫治業之道曰：「動機善也，私心亡也。」蓋言創業之初心，當為利濟天下，不可有私。此其畢生所守也。和夫之志，庶幾與天地同休矣。

分類:平成列傳
分類:鹿兒島縣列傳
奈溫

**奈溫**者，緬甸人。西元一九一〇年，生於英屬印度緬甸省卑謬縣。

四一年，從昂山倡義，共立緬甸獨立義勇軍，時號「緬軍之父」。四九年，拜緬軍總司令兼參謀長。六二年三月，舉兵變政，廢總理努，立革命委員會以專國政。七四年一月，更定憲制，行黨禁，設人民議會，肇建社會主義綱領黨，自為黨魁暨總統，易國號曰「緬甸聯邦社會主義共和國」。國人目為獨夫。

八八年，會民潮蠭起，遂辭位下野。二〇〇二年卒，年九十有二。

分類:緬甸總理世家
分類:英屬印度列傳
分類:英屬緬甸列傳
戈爾巴喬夫

縮圖|一九八七年，講演於蘇共青團第十二屆大會
**米哈伊爾•謝爾蓋耶維奇•戈爾巴喬夫**，蘇聯後主也。戈爾巴喬夫其氏，米哈伊爾其名，謝爾蓋耶維奇其父名。

## 早年
一九三一年三月二日誕斯塔夫羅波爾邊疆區之貧農。五二年入蘇共，後入「團派」。五五年卒業自莫斯科國立大學，授法學位。六七年函授農業經濟碩士學位。
## 仕途
七〇年四月，初掌斯塔夫羅波爾邊疆區，年僅三九，幼甚於諸前任，次年入蘇共中央委員會。七二年三月，黨首勃列日涅夫授其「十月革命勳章」，彰其豐年之功。七七年，掌青年事務，蓋其屬「團派」也。
## 黨魁
八五年三月，登黨魁之位，行新政。八七年著書論「新思維」，十二月與花旗統領里根簽《中導條約》。八八年六月，於蘇共十九大創「人道民主之社會主義」。同年，廢勃列日涅夫主義，棄東歐共產諸國。東歐遂劇變。棄阿富汗，蘇軍始收兵。八九年訪華，會中共鄧氏，中蘇交惡乃止。九〇年獲諾貝爾和平獎，同年當選首任蘇聯總統，然次年聖誕夜辭職，受迫於葉利欽也，蘇聯遂亡。

## 晚年
戈氏棄共產主義改奉社會民主主義。二〇〇七年創社民盟，任黨首。二〇二二年二月，俄總統普京伐烏，戈氏厭之。八月三十日晚，卒於莫斯科，壽九一。

## 據
* （俄）博爾金 著 李永全 譯《戈爾巴喬夫沈浮錄》，一九九六年，中央編譯出版社
*（俄）戈爾巴喬夫 著 潘興明 譯《孤獨相伴：戈爾巴喬夫回憶錄》，二〇一五年，譯林出版社
菲德爾·卡斯特羅

縮圖
**菲德爾·卡斯特羅**者，古巴共產政者、革命領袖也。一九二六年誕奧連特省。二〇一六年卒於哈瓦那，壽九十。

分類:古巴世家
佤邦

**佤邦**，緬甸國中之國也，行一黨專政，佤邦聯合黨統之。雖號「**第二特區**」，實獨立於中央也。佤邦賴中國以生存，仿中共之政體。
分類:佤邦志
朱可夫

縮圖
**朱可夫**，蘇聯名將、元帥。一八九六年誕俄羅斯帝國卡卢加州。官拜國防部長。一九七四年薨，年七七。
分類:蘇聯世家
勃列日涅夫

縮圖
**勃列日涅夫**，蘇共黨首、蘇聯國主也。

一九〇六年誕於俄羅斯帝國卡緬斯科耶一九二九年入蘇共，一九四一年官拜少將，一九五二年入中央委員會。一九六四年十月，黨首赫魯曉夫休憩於黑海之濱，勃氏政變於莫斯科，遂奪大位。創勃列日涅夫主義，言「東歐諸國之主權有限也」。一九八二年十一月，崩。安德羅波夫繼其位。

勃氏好勳章，命人多授之，故中國坊間諷曰「蘇勳宗」。
安德羅波夫

縮圖
**安德羅波夫**者，蘇共黨首、蘇聯國主也。一九一四年誕於俄羅斯斯塔夫羅波爾州一九八二年繼其位。一九八四年，崩。契爾年科繼其位。
昂山

縮圖
**昂山**者，緬甸軍人也，民以國父、**波昂山**稱之。波者，將軍之意也。一九一五年誕英屬印度緬甸省。三七年與努入德欽黨，遂以**德欽昂山**自稱之。德欽者，主人之意也，冠之以示反殖。三九年創緬甸共產黨，任黨首。然四〇年投日反英，取和名**面田文次**。四一年攜奈溫創緬甸獨立義勇軍。四三年官拜少將防長，掌緬甸國之兵，入東京覲昭和天皇，得授旭日勳章，然次年再度倒戈反日。四七年遇刺，年三二。

分類:英屬緬甸列傳
分類:英屬印度列傳
鄧家希

**鄧家希**，緬甸華人也，祖籍雲南。二〇〇一年誕。習跆拳道，嘗獲冠軍。夜店舞者也。二〇二一年三月三日，抗議敏昂萊兵變，緬軍射殺之，年十九。

分類:緬甸聯邦列傳
山西大學

**山西大學**者，華夏之大學也，在晉陽。光緒二十八年，山西巡撫岑春煊籌辦**山西大學堂**。書齋有二，曰中學、曰西學，西學書齋總理李提摩太。西元一九三一年，定名山西大學。訓曰中西會通，求真至善，登崇俊良，自強報國。後爲晉地名學也。
錢學森

**錢學森**者，浙江杭州人也，或為吳越王錢鏐之後。其祖以販繒帛為業，家贍資財。父曰均夫，好讀書，有氣節，娶妻章氏，清末東渡日本求學。及歸，居上海，生學森，時民國元年也。

初，均夫在民國學部任事，妻章氏欲令學森承父業，日後亦做學官。然錢公仰慕中山先生之餘烈，欲以其生前所倡興修鐵路為事，民國十八年，錢公考入上海交通大學，專修鐵道工程。

民國二十年八月丙子（初七），侵華日軍占東三省，臘月戊子，又寇上海，國軍血戰月餘，稍退卻，民國當局乃與日軍議和。上海之“抗日救亡運動”頗具聲勢，錢公亦與焉。錢公由此愈憤激，以為修鐵路不能救國，遂有赴西方求學之念。

民國二十三年，錢公自交大卒業，又考取清華大學公費留學生，改學航空製造。翌年秋，至美國，入麻省理工大學航空系。

錢公發奮求學，宵衣旰食，在美國不滿一年，即獲碩士學位，與其同赴美國之同學皆移書賀之。時錢尤喜火箭新科技，自麻省學院卒業後，又轉入加州理工大學精研航空學。民國二十八年，公以雙博士學位卒業，仍留校研習新技術。

其間，錢公於火箭技術屢有創見，聲望日隆，美國軍部聞之，遂聘錢公參預其機密研究。錢公雖潛心學問，亦眷戀故國，留意故國大事，日日讀報。民國三十六年，錢公歸國省親，與其父之友人蔣百里之女蔣英結為連理，然時局未平，旋即共赴美國。

越二年，新中國成立，錢公與妻聞訊喜極泣下，乃謀歸，欲以平生所學報國。時錢公在加州理工、美國軍部任事，位崇祿厚，然錢公視之如浮雲。嘗有人問錢公曰，君在美國多年，嘗購保險否？錢公曰：“購保險何為？吾中國人也，在米
美國銀行分文未存，必將歸吾國。”

然錢公知其參預之技術研究重大，多涉機密，若歸國不返，美國必定不許，乃潛為歸國之備，逐一請辭所任職事。一九五〇年，錢公以省親為由，請歸。美國有司窺知其意，不欲錢公為中國所用，更恐中國由此獲得核武技術，遂橫加阻撓，不准錢公離去。

美軍某將領放言曰：“錢學森所學，可敵大軍數万，如聽其歸國，不如殺之！”錢公無奈，欲乘船至香港，再轉道回大陸。後數月，始購得船票，然其行止皆受美國特工窺視。錢公攜家眷方至碼頭，即被美國移民局及特工攔截。

由是錢公無故被拘囚，多受苦楚，逾旬乃出，暴瘦三十斤，喑啞月餘不能言。其後雖返家，更有特工日夜窺視、尾隨。錢公不得歸，憤懣喟嘆，惟與妻讀書、鼓琴自娛。

錢公學術精湛，萬國知名，時美國報紙有刊載錢公蒙難事者，中國亦聞之，欲救之而鞭長莫及。一九五五年，夏，錢公設法投寄家書一封，內附求救密語，經歐羅巴轉至中國。中國遂與美國交涉，以朝鮮戰事中所俘獲美軍飛行員若干人換取錢公歸國。

是年秋，錢公始自美國還，有司遣使迎之。頃之，至北京，中科院執事、眾院士出迎。總理周恩來亦接見之，迎於殿門外，又置宴，親為之持觴添酒，談論移日。言及錢公所學，周公甚喜，議設研究所，由錢公主之。

於是中國之火箭研究始起。茲事於國為重，元帥聶榮臻受命總領之，錢公為技術總顧問，廣納賢才。翌年春，毛澤東又接見錢公，握其手，笑曰：“錢先生，吾恭候大駕有日矣！”禮甚備。

錢公所領研究所落成後，又建研究院，由是職事漸繁劇，乃至身兼十餘職。時中國財用不足，科研設施不精，錢公與志同道合者數百人簞食瓢飲，無晝夜劬勞，十餘年間，大有所成，造出多型導彈及人造衛星。推其所自，錢公之力居首焉。

當此之時，又有鄧稼先、于敏、錢三強、王淦昌等才俊之士造核彈，亦為國防重器，與錢公所造導彈、衛星並稱“兩彈一星”。後錢公等二十餘人功績尤顯著者，有“兩彈元勛”之美名。

一九八二年，錢公年七十一，請致仕，有司許之。還家，仍研習科學理論，終生不輟。二〇〇九年，秋，公薨，時年九十九。
分類:浙江省列傳
賀龍

**賀龍**者，中華人民共和國元帥也。湖南省張家界人，公幼時家貧四壁，父兄及鄉中少年多以嘯聚山林為業，及公年長，亦入綠林。公於山寨，功業甚多，遂自立一派，率嘍羅持菜刀兩副，劫得縣鹽局快槍數只，名聲大振，遠近好漢皆聞聲入夥焉。時袁世凱欲廢民國而稱帝，滇督軍蔡鍔起而叛之，南方省份多附蔡焉，公亦由官府招安，討袁護法，征戰武陵，初任澧州鎮守吏，及至孫文行“聯俄聯共”之新政，公率部從之，任第九軍第一師師長，厲行北伐，所向披靡。十六年，蔣中正背盟捕殺共產黨眾，適公官至第二十軍軍長，公斷與朱德、周恩來共舉大義於贛，史稱南昌起義是也，朱、周所倚之兵眾，唯公與葉挺之屬耳。事敗，公率數親兵避走雲夢北澤，於洪湖重聚義士，創紅二軍團及湘鄂西根據地，功敗垂成，再退入鄉梓武陵山中，休養生息，二十五年，與肖克、王震合而成紅二方面軍，所部萬數千眾率由公統之。隨王師西行，經黔、滇、蜀，終抵隴西與王師會，時毛澤東及張國濤各領殘部已抵隴西，屬下俱不足原數十之二三，唯公所部，仍留有萬數眾，帝大喜而勉公。

二十六年，倭賊犯我。王師遂受前朝號令，共赴國難。前朝授公為統軍領兵於前，公護主於秦北，屬下王震率三五九旅赴南泥灣屯田，及左右得衣食無憂矣。

三十四年，倭賊降伏。國共兵火再起，時人心向背，皆利於我朝，公亦領十八兵團，越秦嶺，掃蕩胡宗南部，胡部望風而逃，公追至蜀郡，收降裴昌會兵馬數万，合而殲胡部，時毛澤東居北京，昭告天下，改朝換代，封公為西南軍區總督，轄蜀、滇、黔之兵馬，二年，公受命徵西藏，由平蕃伯張國華領十八軍，渡金沙、越雪山，進拉薩，吐蕃得以歸王化。

一九五二年,毛澤東召公入京,授體育大臣,一九五五年,授元帥銜,一九五九年,彭德懷廬山事發,公乃主軍機處日常，持虎符，出入免跪拜，軍機大事，僅次於林彪矣。 一九六九年，公亡於獄中，一世梟雄，毀於蒙冤矣。
分類:湖南省列傳
契爾年科

**契尔年科**者，蘇共黨首、蘇聯國主也。西曆一九一一年誕於俄羅斯帝國叶尼塞省。三一年入蘇共。八四年，先主安德羅波夫崩，繼位。是年，崩。戈爾巴喬夫繼其位。
宋金剛

**宋金剛**者，隋末民變領袖也。大業年間在易州界為群盜，定州賊帥魏刀兒與相表裡。後刀兒為竇建德所滅，金剛救之，戰敗，率餘眾四千人奔劉武周。武周聞金剛善用兵，得之甚喜，號為宋王，委以軍事，中分家產遺之。金剛亦深自結納，遂出其妻，請聘武周之妹。又說武周入圖晉陽，南向以爭天下。武周授金剛西南道大行台，令率兵二萬人侵并州，軍黃虵鎮。又引突厥之眾，兵鋒甚盛，襲破榆次縣，進陷介州。

夏縣人呂崇茂殺縣令，自號魏王，以應賊。河東賊帥王行本又密與金剛連和，關中大駭。高祖命太宗益兵進討，屯於柏壁，相持者久之。又命永安王孝基、陝州總管於筠、工部尚書獨孤懷恩、內史侍郎唐儉進取夏縣，不能克，軍於城南。崇茂與賊將尉遲敬德襲破孝基營，諸軍並陷，四將俱沒。敬德還澮州，太宗邀擊於美良川，大破之。敬德與賊將尋相又援王行本於蒲州，太宗復破之於蒲州。高祖親幸蒲津關，太宗自柏壁輕騎謁高祖於行在所。宋金剛遂圍絳州。及太宗還，金剛懼而引退。武周復攻李仲文於浩州，頻戰皆敗，又饋運不屬，賊眾大餒，於是金剛遂遁。太宗復追及金剛於雀鼠谷，一日八戰，皆破之，俘斬數萬人，獲輜重千餘兩。金剛走入介州，王師逼之。金剛尚有眾二萬，出其西門，背城而陣，太宗與諸將力戰破之，金剛輕騎遁走。其驍將尉遲敬德、尋相、張萬歲收其精兵，舉介州及永安來降。武周大懼，率五百騎棄并州北走，自乾燭谷亡奔突厥。金剛復收其亡散以拒官軍，人莫之從，與百餘騎復奔突厥。太宗進平并州，悉復故地。未幾，金剛背突厥而亡，將還上谷，為追騎所獲，腰斬之。
分類:隋列傳
楊玄感

**楊玄感**，司徒素之子也。體貌雄偉，美鬚髯。少時晚成，人多謂之癡，其父每謂所親曰：「此兒不癡也。」及長，好讀書，便騎射。以父軍功，位至柱國，與其父俱為第二品，朝會則齊列。其後高祖命玄感降一等，玄感拜謝曰：「不意陛下寵臣之甚，許以公廷獲展私敬。」初拜郢州刺史，到官，潛布耳目，察長吏能不。其有善政及贓污者，纖介必知之，往往發其事，莫敢欺隱。吏民敬服，皆稱其能。後轉宋州刺史，父憂去職。歲餘，起拜鴻臚卿，襲爵楚國公，遷禮部尚書。性雖驕倨，而愛重文學，四海知名之士多趨其門。

自以累世尊顯，有盛名於天下，在朝文武多是父之將吏，復見朝綱漸紊，帝又猜忌日甚，內不自安，遂與諸弟潛謀廢帝，立秦王浩。及從征吐谷渾，還至大斗拔谷，時從官狼狽，玄感欲襲擊行宮。其叔慎謂玄感曰：「士心尚一，國未有釁，不可圖也。」玄感乃止。

時帝好征伐，玄感欲立威名，陰求將領。謂兵部尚書段文振曰：「玄感世荷國恩，寵踰涯分，自非立效邊裔，何以塞責！若方隅有風塵之警，庶得執鞭行陣，少展絲髮之功。明公兵革是司，敢布心腹。」文振因言於帝，帝嘉之，顧謂羣臣曰：「將門必有將，相門必有相，故不虛也。」於是賚物千段，禮遇益隆，頗預朝政。

帝征遼東，命玄感於黎陽督運。于時百姓苦役，天下思亂，玄感遂與武賁郎將王仲伯、汲郡贊治趙懷義等謀議，欲令帝所軍眾飢餒，每為逗遛，不時進發。帝遲之，遣使者逼促，玄感揚言曰：「水路多盜賊，不可前後而發。」其弟武賁郎將玄縱、鷹揚郎將萬碩並從幸遼東，玄感潛遣人召之。時將軍來護兒以舟師自東萊將入海，取平壤，軍未發。玄感無以動眾，乃遣家奴偽為使者，從東方來，謬稱護兒失軍期而反。玄感遂入黎陽縣，閉城大索男夫。於是取帆布為牟甲，署官屬，皆準開皇之舊。移書傍郡，以討護兒為名，各令發兵，會於倉所。以東光縣尉元務本為黎州刺史，趙懷義為衞州刺史，河內郡主簿唐禕為懷州刺史。有眾且一萬，將襲洛陽。唐禕至河內，馳往東都告之。越王侗、民部尚書樊子蓋等大懼，勒兵備禦。修武縣民相率守臨清關，玄感不得濟，遂於汲郡南渡河，從亂者如市。數日，屯兵上春門，眾至十餘萬。子蓋令河南贊治裴弘策拒之，弘策戰敗。瀍、洛父老競致牛酒。玄感屯兵尚書省，每誓眾曰：「我身為上柱國，家累鉅萬金，至於富貴，無所求也。今者不顧破家滅族者，但為天下解倒懸之急，救黎元之命耳。」眾皆悅，詣轅門請自效者，日有數千。與樊子蓋書曰：

夫建忠立義，事有多途，見機而作，蓋非一揆。昔伊尹放太甲於桐宮，霍光廢劉賀於昌邑，此並公度內，不能一二披陳。
高祖文皇帝誕膺天命，造茲區宇，在琁璣以齊七政，握金鏡以馭六龍，無為而至化流，垂拱而天下治。今上纂承寶曆，宜固洪基，乃自絕於天，殄民敗德。頻年肆眚，盜賊於是滋多，所在修治，民力為之凋盡。荒淫酒色，子女必被其侵，躭玩鷹犬，禽獸皆離其毒。朋黨相扇，貨賄公行，納邪佞之言，杜正直之口。加以轉輸不息，徭役無期，士卒填溝壑，骸骨蔽原野。黃河之北，則千里無煙，江淮之間，則鞠為茂草。
玄感世荷國恩，位居上將，先公奉遺詔曰：「好子孫為我輔弼之，惡子孫為我屏黜之。」所以上禀先旨，下順民心，廢此淫昏，更立明哲。四海同心，九州響應，士卒用命，如赴私讎，民庶相趨，義形公道。天意人事，較然可知。公獨守孤城，勢何支久！願以黔黎在念，社稷為心，勿拘小禮，自貽伊戚。誰謂國家一旦至此，執筆潸泫，言無所具。
遂進逼都城。

刑部尚書衞玄，率眾數萬，自關中來援東都。以步騎二萬渡瀍、澗挑戰，玄感偽北。玄逐之，伏兵發，前軍盡沒。後數日，玄復與玄感戰，兵始合，玄感詐令人大呼曰：「官軍已得玄感矣。」玄軍稍怠。玄感與數千騎乘之，於是大潰，擁八千人而去。玄感驍勇多力，每戰親運長矛，身先士卒，喑鳴叱咤，所當者莫不震攝。論者方之項羽。又善撫馭，士樂致死，由是戰無不捷。玄軍日蹙，糧又盡，乃悉眾決戰，陣於北邙，一日之間，戰十餘合。玄感弟玄挺中流矢而斃，玄感稍却。樊子蓋復遣兵攻尚書省，又殺數百人。

帝遣武賁郎將陳稜攻元務本於黎陽，武衞將軍屈突通屯河陽，左翊衞大將軍宇文述發兵繼進，右驍衞大將軍來護兒復來赴援。玄感請計於前民部尚書李子雄，子雄曰：「屈突通曉習兵事，若一渡河，則勝負難決，不如分兵拒之。通不能濟，則樊、衞失援。」玄感然之，將拒通。子蓋知其謀，數擊其營，玄感不果進。通遂濟河，軍於破陵。玄感為兩軍，西抗衞玄，東拒屈突通。子蓋復出兵，於是大戰，玄感軍頻北。復請計於子雄，子雄曰：「東都援軍益至，我師屢敗，不可久留。不如直入關中，開永豐倉以賑貧乏，三輔可指麾而定。據有府庫，東面而爭天下，此亦霸王之業。」會華陰諸楊請為鄉導，玄感遂釋洛陽，西圖關中，宣言曰：「我已破東都，取關西矣。」宇文述等諸軍躡之。至弘農宮，父老遮說玄感曰：「宮城空虛，又多積粟，攻之易下。進可絕敵人之食，退可割宜陽之地。」玄感以為然，留攻之，三日城不下，追兵遂至。玄感西至閿鄉，上槃豆，布陣亘五十里，與官軍且戰且行，一日三敗。復陣於董杜原，諸軍擊之，玄感大敗，獨與十餘騎竄林木間，將奔上洛。追騎至，玄感叱之，皆懼而返走。至葭蘆戍，玄感窘迫，獨與弟積善步行。自知不免，謂積善曰：「事敗矣。我不能受人戮辱，汝可殺我。」積善抽刀斫殺之，因自刺，不死，為追兵所執，與玄感首俱送行在所。磔其屍於東都市三日，復臠而焚之。餘黨悉平。其弟玄奬為義陽太守，將歸玄感，為郡丞周琁玉所殺。玄縱弟萬碩，自帝所逃歸，至高陽，止傳舍，監事許華與郡兵執之，斬於涿郡。萬碩弟民行，官至朝請大夫，斬於長安。並具梟磔。公卿請改玄感姓為梟氏，詔可之。

初，玄感圍東都也，梁郡人韓相國舉兵應之，玄感以為河南道元帥。旬月間，眾十餘萬，攻剽郡縣。至于襄城，遇玄感敗，兵漸潰散，為吏所執，傳首東都。
宇文化及

**宇文化及**，隋大臣也。左翊衞大將軍述之子也。性兇險，不循法度，好乘肥挾彈，馳騖道中，由是長安謂之輕薄公子。煬帝為太子時，常領千牛，出入臥內。累遷至太子僕。數以受納貨賄，再三免官。太子嬖昵之，俄而復職。又以其弟士及尚南陽公主。化及由此益驕，處公卿間，言辭不遜，多所陵轢。見人子女狗馬珍玩，必請託求之。常與屠販者遊，以規其利。煬帝即位，拜太僕少卿，益恃舊恩，貪冒尤甚。大業初，煬帝幸榆林，化及與弟智及違禁與突厥交市。帝大怒，囚之數月。還至青門外，欲斬之而後入城，解衣辮髮，以公主故，久之乃釋，并智及並賜述為奴。述薨後，煬帝追憶之，遂起化及為右屯衞將軍，智及為將作少監。

是時李密據洛口，煬帝懼，留淮左，不敢還都。從駕驍果多關中人，久客羈旅，見帝無西意，謀欲叛歸。時武賁郎將司馬德戡總領驍果，屯於東城，風聞兵士欲叛，未之審，遣校尉元武達陰問驍果，知其情，因謀構逆。共所善武賁郎將元禮、直閤裴虔通互相扇惑曰：「今聞陛下欲築宮丹陽，勢不還矣。所部驍果莫不思歸，人人耦語，並謀逃去。我欲言之，陛下性忌，惡聞兵走，即恐先事見誅。今知而不言，其後事發，又當族滅我矣。進退為戮，將如之何？」虔通曰：「上實爾，誠為公憂之。」德戡謂兩人曰：「我聞關中陷沒，李孝常以華陰叛，陛下收其二弟，將盡殺之。吾等家屬在西，安得無此慮也！」虔通曰：「我子弟已壯，誠不自保，正恐旦暮及誅，計無所出。」德戡曰：「同相憂，當共為計取。驍果若走，可與俱去。」虔通等曰：「誠如公言，求生之計，無以易此。」因遞相招誘。又轉告內史舍人元敏、鷹揚郎將孟秉，符璽郎李覆、牛方裕，直長許弘仁、薛良，城門郎唐奉義，醫正張愷等，日夜聚博，約為刎頸之交，情相款昵，言無迴避，於座中輒論叛計，並相然許。時李孝質在禁，令驍果守之，中外交通，所謀益急。趙行樞者，樂人之子，家產巨萬，先交智及，勳侍楊士覽者，宇文甥，二人同告智及。智及素狂悖，聞之喜，即共見德戡，期以三月十五日舉兵同叛，劫十二衞武馬，虜掠居人財物，結黨西歸。智及曰：「不然。當今天實喪隋，英雄並起，同心叛者已數萬人，因行大事，此帝王業也。」德戡然之。行樞、薛良請以化及為主，相約既定，方告化及。化及性本駑怯，初聞大懼，色動流汗，久之乃定。

義寧二年三月一日，德戡欲宣言告眾，恐以人心未一，更思譎詐以脅驍果，謂許弘仁、張愷曰：「君是良醫，國家任使，出言惑眾，眾必信。君可入備身府，告識者，言陛下聞說驍果欲叛，多醞毒酒，因享會盡鴆殺之，獨與南人留此。」弘仁等宣布此言，驍果聞之，遞相告語，謀叛逾急。德戡知計既行，遂以十日總召故人，諭以所為。眾皆伏曰：「唯將軍命！」其夜，奉義主閉城門，乃與虔通相知，諸門皆不下鑰。至夜三更，德戡於東城內集兵，得數萬人，舉火與城外相應。帝聞有聲，問是何事。虔通偽曰：「草坊被燒，外人救火，故諠囂耳。」中外隔絕，帝以為然。孟秉、智及於城外得千餘人，劫候衞武賁馮普樂，共布兵分捉郭下街巷。至五更中，德戡授虔通兵，以換諸門衞士。虔通因自開門，領數百騎，至成象殿，殺將軍獨孤盛。武賁郎將元禮遂引兵進，宿衞者皆走。虔通進兵，排左閤，馳入永巷，問：「陛下安在？」有美人出，方指云：「在西閤。」從往執帝。帝謂虔通曰：「卿非我故人乎！何恨而反？」虔通曰：「臣不敢反，但將士思歸，奉陛下還京師耳。」帝曰：「與汝歸。」虔通因勒兵守之。

至旦，孟秉以甲騎迎化及。化及未知事果，戰慄不能言，人有來謁之者，但低頭據鞍，答云「罪過」。時士及在公主第，弗之知也。智及遣家僮莊桃樹就第殺之，桃樹不忍，執詣智及，久之乃見釋。化及至城門，德戡迎謁，引入朝堂，號為丞相。令將帝出江都門以示羣賊，因復將入。遣令狐行達弒帝於宮中，又執朝臣不同己者數十人及諸外戚，無少長害之，唯留秦孝王子浩，立以為帝。

十餘日，奪江都人舟楫，從水路西歸。至顯福宮，宿公麥孟才、折衝郎將沈光等謀擊化及，反為所害。化及於是入據六宮，其自奉養一如煬帝故事。每於帳中南面端坐，人有白事者，默然不對。下牙時，方收取啟狀，共奉義、方裕、良、愷等參決之。行至徐州，水路不通，復奪人車牛，得二千兩，並載宮人珍寶。其戈甲戎器，悉令軍士負之。道遠疲極，三軍始怨。德戡失望，竊謂行樞曰：「君大謬誤我。當今撥亂，必藉英賢，化及庸暗，羣小在側，事將必敗，當若之何？」行樞曰：「在我等爾，廢之何難！」因共李本、宇文導師、尹正卿等謀，以後軍萬餘兵襲殺化及，更立德戡為主。弘仁知之，密告化及，盡收捕德戡及其支黨十餘人，皆殺之。引兵向東郡，通守王軌以城降之。

元文都推越王楊侗為主，拜李密為太尉，令擊化及。密遣徐勣據黎陽倉。化及渡河，保黎陽縣，分兵圍勣。密壁清淇，與勣以烽火相應。化及每攻倉，密輒引兵救之。化及數戰不利，其將軍于弘達為密所擒，送於侗所，鑊烹之。化及糧盡，渡永濟渠，與密決戰於童山，遂入汲郡求軍糧，又遣使拷掠東郡吏民以責米粟。王軌怨之，以城歸於李密。化及大懼，自汲郡將率眾圖以北諸州。其將陳智略率嶺南驍果萬餘人，張童兒率江東驍果數千人，皆叛歸李密。化及尚有眾二萬，北走魏縣。張愷等與其將陳伯謀去之，事覺，為化及所殺。腹心稍盡，兵勢日蹙，兄弟更無他計，但相聚酣宴，奏女樂。醉後，因尤智及曰：「我初不知，由汝為計，強來立我。今所向無成，士馬日散，負殺主之名，天下所不納。今者滅族，豈不由汝乎？」持其兩子而泣。智及怒曰：「事捷之日，都不賜尤，及其將敗，乃欲歸罪。何不殺我以降建德？」兄弟數相鬬鬩，言無長幼，醒而復飲，以此為恒。其眾多亡，自知必敗，化及歎曰：「人生故當死，豈不一日為帝乎？」於是鴆殺浩，僭皇帝位於魏縣，國號許，建元為天壽，署置百官。

攻元寶藏於魏州，四旬不剋，反為所敗，亡失千餘人。乃東北趣聊城，將招攜海曲諸賊。時遣士及徇濟北，求餽餉。大唐遣淮安王神通安撫山東，并招化及。化及不從，神通進兵圍之，十餘日不剋而退。竇建德悉眾攻之。先是，齊州賊帥王薄聞其多寶物，詐來投附。化及信之，與共居守。至是，薄引建德入城，生擒化及，悉虜其眾。先執智及、元武達、孟秉、楊士覽、許弘仁，皆斬之。乃以轞車載化及之河間，[1]數以殺君之罪，并二子承基、承趾皆斬之，傳首於突厥義成公主，梟於虜庭。士及自濟北西歸長安。

智及幼頑凶，好與人羣鬬，所共遊處，皆不逞之徒，相聚鬬雞，習放鷹狗。初以父功，賜爵濮陽郡公。蒸淫醜穢，無所不為。其妻長孫，妬而告述，述雖為隱，而大忿之，纖芥之愆，必加鞭箠。弟士及恃尚主，又輕忽之。唯化及每事營護，父再三欲殺，輒救免之，由是頗相親昵。遂勸化及遣人入蕃，私為交易。事發，當誅，述獨證智及罪惡，而為化及請命。帝因兩釋。述將死，抗表言其凶勃，必且破家。帝後思述，授智及將作少監。

其江都殺逆之事，智及之謀也。化及為丞相，以為左僕射，領十二衞大將軍。化及僭號，封齊王。竇建德破聊城，獲而斬之，并其黨十餘人，皆暴屍梟首。
分類:隋列傳
讓子彈飛

《**讓子彈飛**》，中國電影也，姜文導之，二〇一〇年首映。改編自川人馬識途小說《夜譚十紀》之《盜官紀》。

民國九年，馬邦德買官縣令一職，乘火車赴任中道遭劫。匪首張麻子謀財，邦德謊稱師爺，唯上任鵝城，方能斂財，然縣令已死。麻子遂曰，隨吾上任。

分類:中華人民共和國影戲
三鹿乳粉案

**三鹿乳粉案**。西曆二〇〇八年秋，甘肅諸郡嬰孩多患石淋之疾，天下震動。朝廷命有司窮究其事。

九月，質檢總局上言：河北石家莊三鹿所製乳粉，雜三聚氰胺。

三聚氰胺者，乃藥石之屬，非食也。食之，則水道生石，甚者腎敗而死，律所明禁。然其質多含氮。時校乳品，循凱氏定氮法，以氮之多寡，定蛋白質之豐瘠。

奸人乘其隙：先羼水於乳，復投此物以增氮數，偽合其準，以欺校者。夫弊之所起，在乳源也。酪戶散養，乳肆收之。肆主貪圖微利，陰行此事。三鹿及他廠校驗不精，督察疏漏，遂使毒乳流入市廛。

冬，衛生部奏：是事致嬰孩死者六，就醫者五萬四千餘，蒙害者近三十萬。

事覺，朝野震駭。質檢總局長李長江、石家莊黨委書記吳顯國等，皆坐此免官。三鹿遂傾。其魁田文華坐製售偽物罪，判終身監。製售毒物者張玉軍、耿金平二人，伏誅。此民食之大鑒也。

## 據

分類:中華人民共和國人禍
石悅軍

**石悅軍**者，吉林通化人也。少孤，飽受欺凌，唯與於宏勇相善。及長，以屠豕為事。
悅軍為人不拘小節，賣肉不較錙銖，或有爭攤位者，謙讓之。

初，屠豬不徵。經年，二密鎮衙一地而屠，凡屠者皆須檢驗，徵檢疫費，不從者，以黑豬論處。屠者利薄，悅軍不從，私屠之，為吏李振軍發見，沒收豬肉，罰銀一千，悅軍自是積怨。

西曆二〇〇六年秋，悅軍沽豬數頭，欲賣於市，憂振軍作梗，乃陰藏匕首及鼠藥而往。見振軍飲於食肆。振軍曰：“堅子未復攜黑豬肉否？小心老子辦爾。”悅軍見辱，深以為恨，潛起殺機。是夜飲畢，執車載振軍及二屠同歸，途驅二屠，以刀向振軍，振軍懼，叩首而哀求，曰：“君不殺我，必為之辦合法屠豬處。”悅軍不聽，怒誅之。事畢，自知必死，欲自戕，忽思：蓄牧吏王玉良亦主謀，不若誅之。乃奔其家，叩門曰：繳檢疫費。入門即開殺戒，玉良及父母、妻張莉莉皆死，兄玉紅至，為刺中腹，悅軍以刀折腿傷逃。

悅軍復入劉國華貨棧，殺國華及妻曹德芹。又傷王剛。是時宏勇遷外鎮，悅軍驅車而往，殺宏勇，傷其妻謝紅艷。

悅軍藏匿野外，乞食於孫紅連家，食畢，恐洩己踪，乃以斧斫紅連及妻劉繼芬。而後匿於趙玉福之老宅，為其所見，又誅玉福及妻管秀梅。途適趙金凱，复誅之。自是誅十二人，傷五人。

未幾，悅軍見擒。問及罪行，悅軍自辯曰：“吾非十惡不赦之徒，見逼急矣！”一審鞫決，處以極刑！有吏問於悅軍曰：“若不為擒，可複殺人？”悅軍曰：“當複殺五人。”吏曰：“復有何言？”悅軍曰：“唯求速死耳！”

十二月，石氏伏誅。
分類:吉林省列傳
高季興

**高季興**字貽孫，陝州硤石人也。本名季昌，避後唐獻袓廟諱，更名季興。季興少為汴州富人李讓家僮。梁太袓初鎮宣武，讓以入貲得幸，養為子，易其姓名曰朱友讓。季興以友讓故得進見，太袓奇其材，命友讓以子畜之，因冒姓朱氏，補制勝軍使，遷毅勇指揮使。

天復二年，梁兵攻鳳翔，李茂貞堅壁不出，太袓議欲收軍還河中，季興獨進曰：「天下豪傑窺此舉者一歲矣，今岐人已憊，破在旦夕，而大王之所慮者，閉壁以老我師，此可以誘致之也。」太袓壯其言，命季興募勇敢士，得騎士馬景，季興授以計，引見太袓。景曰：「此行無還理，願錄其後嗣。」太袓惻然止之，景固請，乃行。景以數騎馳叩城門告曰：「梁兵將東，前鋒去矣。」岐人以為然，開門出追梁軍，梁兵隨景後以進，殺其九千餘人，景死之。茂貞後與梁和，昭宗出，贈景官，謚曰忠壯。季興由是知名。明年，拜宋州刺史。從破青州，徙潁州防禦使，復姓高氏。

當唐之末，襄州趙匡凝襲破雷彥恭于荊南，以其弟匡明為留後。梁兵攻破襄州，匡凝奔于吳，匡明奔于蜀，乃以季興為荊南節度觀察留後。開平元年，拜季興節度使。二年。加同中書門下平章事。荊南節度十州，當唐之末，為諸道所侵，季興始至，江陵一城而已，兵火之後，井邑凋零。季興招緝綏撫，人士歸之，乃以倪可福、鮑唐為將帥，梁震、司空薰、王保義等為賓客。

太袓崩，季興見梁日以衰弱，乃謀阻兵自固，治城隍，設樓櫓。以兵攻歸、峽，為蜀將王宗壽所敗。又發兵聲言助梁擊晉，以侵襄州，為孔勍所敗，乃絕貢賦累年。[[梁末帝]優容之，封季興渤海王，賜以衮冕劍佩。貞明三年，始復脩貢。

梁亡，唐莊宗入洛，下詔慰諭季興，司空薰等皆勸季興入朝京師，梁震以為不可，曰：「梁、唐世為仇敵，夾河血戰垂二十年，今主上新滅梁，而大王梁室故臣，握彊兵，居重鎮，以身入朝，行為虜爾。」季興不聽，留其二子，以騎士三百為衞，朝于洛陽。莊宗果欲留之，郭崇韜諫曰：「唐新滅梁得天下，方以大信示人，今四方諸侯相繼入貢，不過遣子弟將吏，而季興以身述職，為諸侯率，宜加恩禮，以諷動來者。而反縻之，示天下以不廣，且絕四方內向之意，不可。」莊宗乃止，厚禮而遣之。莊宗嘗問季興曰：「吾已滅梁，欲征吳、蜀，何者為先？」季興曰：「宜先蜀，臣請以本道兵先進。」莊宗大悅，以手拊其背，季興因命工繡其手迹於衣，歸以為榮耀。季興已去，莊宗心悔遣之，密詔襄州劉訓圖之。季興行至襄州，心動，夜斬關而出。已去，而詔書夜至。季興歸而謂梁震曰：「不聽子言，幾不免。」因曰：「吾行有二失：來朝一失，放還一失。且主上百戰以取河南，對功臣誇手抄春秋；又曰：『我於手指上得天下。』其自矜伐如此。而荒于遊畋，政事多廢，吾可無慮矣。」同光三年，封南平王。魏王繼岌已破蜀，得蜀金帛四十餘萬，自峽而下，而莊宗之難作。季興聞京師有變，乃悉邀留蜀物，而殺其使者韓珙等十餘人。

初，唐兵伐蜀，季興請以本道兵自取夔、忠、萬、歸、峽等州，乃以季興為峽路東南面招討使，而季興未嘗出兵。魏王已破蜀，而明宗入立，季興因請夔、忠等州為屬郡，唐大臣以為季興請自取之，而兵出無功，不與。季興屢請，雖不得已而與之，而唐猶自除刺史，季興拒而不納。明宗乃以襄州劉訓為招討使，攻之，不克，而唐別將西方鄴克其夔、忠、萬三州，季興遂以荊、歸、峽三州臣于吳，吳冊季興秦王。

天成三年冬卒，年七十一，謚曰武信。季興子九人，長子從誨立。

從誨字遵聖。季興時，人梁為供奉官，累遷鞍轡庫使，賜告歸寧，季興遂留為馬步軍都指揮使、行軍司馬。季興卒，吳以從誨為荊南節度使。從誨以父自絕于唐，懼復見討，乃遣使者聘于楚，楚王馬殷為之請命于唐，而從誨亦遣押衙劉知謙奉表自歸，進贖罪銀三千兩，明宗納之。長興元年正月，拜從誨節度使，追封季興楚王，謚曰武信。三年，封從誨渤海王。應順元年，封南平王。

從誨為人明敏，多權詐。晉高袓遣翰林學士陶穀為從誨生辰國信使，從誨宴穀望沙樓，大陳戰艦于樓下，謂穀曰：「吳、蜀不賓久矣，願脩武備，習水戰，以待師期。」穀還，具道其語，晉高袓大喜，復遣使賜以甲馬百匹。襄州安從進反，結從誨為援，從誨外為拒絕，陰與之通。晉師致討，從誨遣將李端以舟師為應，從進誅，從誨求郢州為屬郡，高袓不許。

契丹滅晉，漢高袓起太原，從誨遣人間道奉表勸進，且言漢得天下，願乞郢州為屬，漢高袓陽諾之。高袓入汴，從誨遣使朝貢，因求郢州，高袓不與。從誨怒，發兵攻郢州，為刺史尹實所敗。漢遣國子祭酒田敏使于楚，假道荊南，從誨問敏中國虛實，以為契丹之後，兵食皆殫，意欲以誚敏，敏為言：「杜重威悉以晉戈甲降虜，虜置之鎮州，未嘗以北，而晉兵皆漢有也。」從誨不悅。敏以印本五經遺從誨，從誨謝曰：「予之所識不過孝經十八章爾。」敏曰：「至德要道，於此足矣。」敏因誦諸侯章曰：「在上不驕，高而不危，制節謹度，滿而不溢。」從誨以為譏己，即以大卮罰敏。

荊南地狹兵弱，介於吳、楚為小國。自吳稱帝，而南漢、閩、楚皆奉梁正朔，歲時貢奉，皆假道荊南。季興、從誨常邀留其使者，掠取其物，而諸道以書責誚，或發兵加討，即復還之而無媿。其後南漢與閩、蜀皆稱帝，從誨所嚮稱臣，蓋利其賜予。俚俗語謂奪攘苟得無媿恥者為賴子，猶言無賴也，故諸國皆目為「高賴子」。

從誨自求郢州不得，遂自絕於漢。逾年，復通朝貢。乾祐元年十月卒，年五十八，贈尚書令，謚曰文獻。子保融立。從誨十五子，長曰保勳，次保正，保融第三子也，不知其得立之因。

保融字德長。從誨時，為節度副使，兼峽州刺史。從誨卒，拜節度使。廣順元年，封渤海郡王。顯德元年，進封南平王。世宗征淮，保融遣指揮使魏璘率兵三千，出夏口以為應。又遣客將劉扶奉牋南唐，勸其內附。李景稱臣，世宗得保融所與牋，大喜，賜以絹百匹。荊南自後唐以來，常數歲一貢京師，而中間兩絕。及世宗時，無歲不貢矣。保融以謂器械金帛，皆土地常產，不足以効誠節，乃遣其弟保紳來朝，世宗益嘉之。

初，季興之鎮，梁以兵五千為牙兵，衣食皆給於梁。至明宗時，歲給以鹽萬三千石，後不復給。及世宗平淮，故命泰州給之。

保融性迂緩，無材能，而事無大小，皆委其弟保勗。其從叔從義謀為亂，為其徒高知訓所告，徙之松滋而殺之。宋興，保融懼，一歲之間三入貢。建隆元年，以疾卒，年四十一，贈太尉，謚曰貞懿。弟保勗立。

保勗字省躬，從誨第十子也。保融卒，拜節度使。三年，保勗疾，謂其將梁延嗣曰：「我疾遂不起，兄弟孰可付之後事者？」延嗣曰：「公不念貞懿王乎？先王寢疾，以軍府付公，今先王子繼冲長矣。」保勗曰：「子言是也。」即以繼冲判內外兵馬。十一月，保勗卒，年三十九，贈侍中。保融之子繼冲立。

繼冲字成和。保勗卒，拜節度使。

湖南周行逢卒，子保權立，其將張文表作亂，建隆四年，太袓命慕容延釗等討之。延釗假道荊南，約以兵過城外。繼冲大將李景威曰：「兵尚權譎，城外之約，不可信也。宜嚴兵以待之！」判官孫光憲叱之曰：「汝峽江一民爾，安識成敗！且中國自周世宗時，已有混一天下之志，況聖宋受命，真主出邪！王師豈易當也！」因勸繼冲去斥候，封府庫以待，繼冲以為然。景威出而歎曰：「吾言不用，大事去矣，何用生為！」因扼吭而死。延釗軍至，繼冲出逆于郊，而前鋒遽入其城。繼冲亟歸，見旌旗甲馬，布列衢巷，大懼，即詣延釗納牌印，太祖優詔復命繼冲為節度使。

乾德元年，有事于南郊，繼冲上書願陪祠。九月，具文告三廟，率其將吏、宗族五百餘人朝于京師，拜武寧軍節度使以卒。光憲拜黃州刺史，其後事具國史。
火車

**火車**，運載之具也，行於鐵路上。公曆一八〇七年，即清國嘉慶十二年，威爾士首現此物也。
莫尼旺

**莫尼旺**，柬王也。**西索瓦**氏。佛曆二四一九年誕。八五年崩，壽六五，外孫諾羅敦氏西哈努克繼位。

分類:西索瓦本紀
西哈努克

縮圖
**西哈努克**，柬王也，'''諾羅敦'''氏。佛歷二四六六年誕，父蘇拉瑪里特，諾羅敦之長孫也。母西索瓦氏哥沙曼，先王莫尼旺之女也。八五年，莫尼旺崩，西哈努克繼位**。**二五四八年傳位於子西哈莫尼，登太王。五六年崩於北京，壽八九。

西哈努克長於作曲及影戲。

分類:諾羅敦本紀
諾羅敦

縮圖
**諾羅敦**，柬王也，諾羅敦氏之祖。佛曆二三七八年誕茶膠省，先王安東之子也。二四四八年崩於暹羅曼谷，壽七十。其同父異母之兄西索瓦繼大位。

分類:諾羅敦本紀
安東

**安東**，柬王也，號**訶梨羅剎羅摩蘇利耶大自在主**。《大南實錄》喚之**匿螉𧑒**、**詫螉𧑒**。今高棉王族諾羅敦氏、西索瓦氏皆為其後也。

分類:柬埔寨王國本紀
陝西師範大學

**陝西師範大學**，略稱**陝西師大**，乃神州之上庠也，設於長安。民國三十三年，肇建**陝西省立師範專科學校**。歷十有六載，至西元一九六〇年，始更以今名。其地南倚終南之幽，傍臨雁塔之勝。黌訓曰：「厚德，積學，勵志，敦行。」

分類:中華人民共和國大學
權自銃出

**權自銃出**，白話曰「**槍桿子裏出政權**」，為中共毛氏於民國十六年之八七會議所言，論兵權乃政權之基。

毛氏曰：「往昔，吾黨厭中山黷武，吾輩反之，專注民運。蔣、唐之輩皆持銃立業，吾輩忽之。雖今已警醒，然非堅決也。秋收暴動者，非軍事不可，今應悉之。今敗走湖南，書生之過也。今後須重兵。須知**權自銃出**。」

分類:中華民國書
湖南師範大學

**湖南師範大學**者，略稱**湖南師大**，華夏之大學也，在星城。民國二十七年，**國立師範學院**肇創，在漣源。西元一九八四年，定名湖南師範大學。後爲瀟湘名學也，尤善外語。訓曰仁愛精勤。有湖南師範大學附屬中學。
分類:中華人民共和國大學
中國政法大學

**中國政法大學**，國之黌學也。在京師昌平軍都山麓。西元一九五二年肇建，初名**北京政法學院**；一九八三年，始更以今名。其黌訓曰：「厚德、明法、格物、致公」。

分類:北京市大學
田家炳

**田家炳**，廣東梅州大埔人，民國八年生, 公長書香之家，有志於學。束髮未幾，父亡，遂棄學營商，持家自立也。公創廣泰興，專事化工，輾轉南亞，稱霸香港，有“皮革大王”之名。公有志慈善公益，改開伊始，思百年大計，教育為本，而其時國貧，乃捐重金助教也，卅年以來，捐助大學九十三所、中學一百六十六所、小學四十一所，鄉村圖書館逾一千八百間。校名冠“田家炳”者，神州遍地也。公散盡財產，亦不悔也。我科學院感之，令紫金山天文台觀測浩渺宇宙，尋得新星，命之曰“田家炳星”。二〇一八年五月廿七，公辭世，年九十九。
分類:香港列傳
薛範

縮圖
**薛範**，中國音樂學家、譯家也，筆名**嵇志默**。民國二十三年誕上海，兩歲患小兒麻痹，尋醫未果，遂終身殘疾。以譯蘇聯曲《莫郊之夜》聞名。二〇二二年九月二日卒，壽八七。

分類:上海市列傳
高棉帝國

縮圖
**高棉帝國**者，亦稱**吳哥王朝**，柬埔寨之古國也。繼真臘、扶南而起。

佛曆一三四七年，真臘王子闍耶跋摩二世擊敗爪哇人之夏連特拉王朝，稱轉輪王，立都於吳哥城，高棉帝國乃始。然中國史書仍以「真臘」稱之。

《真臘風土記》及《自寶船廠開船從龍江關出水直抵外國著番圖》中所指之「真臘」乃高棉帝國而非真臘王國也。

佛歷一九七五年，末帝博涅亞遷都金邊，降為柬王，帝國乃終。
分類:吳哥書
中南財經政法大學

**中南財經政法大學**者，華夏之大學也，在漢。西元一九四八年，中共籌建**中原大學**，校長范文瀾。越年，自豫遷漢。兩千年，中南財經大學併中南政法大學，定名中南財經政法大學。授法、計學為業。訓曰博文明理，厚德濟世。

分類:中華人民共和國大學